2007R1386 — SL — 05.08.2009 — 002.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:









▼B

UREDBA SVETA (ES) št. 1386/2007

z dne 22. oktobra 2007

o ukrepih za ohranjanje in izvrševanje, ki se uporabljajo v območju upravljanja Organizacije za ribištvo severozahodnega Atlantika







SVET EVROPSKE UNIJE JE – ob upoštevanju Pogodbe o ustanovitvi Evropske skupnosti in zlasti člena 37 Pogodbe, ob upoštevanju predloga Komisije, ob upoštevanju mnenja Evropskega parlamenta ( 1 ), ob upoštevanju naslednjega: (1) Konvencijo o prihodnjem večstranskem sodelovanju ribištva severozahodnega Atlantika, v nadaljevanju Konvencija NAFO, je Svet sprejel z Uredbo (EGS) št. 3179/78 z dne 28. decembra 1978 o Konvenciji o prihodnjem večstranskem sodelovanju ribištva severozahodnega Atlantika, ki jo je sklenila Evropska gospodarska skupnost ( 2 ), veljati pa je začela 1. januarja 1979. (2) Konvencija NAFO zagotavlja ustrezen okvir za večstransko sodelovanje v zvezi z racionalnim ohranjanjem in upravljanjem ribolovnih virov na območju, ki ga opredeljuje Konvencija. (3) NAFO je na 25. letnem zasedanju v Halifaxu od 15. do 19. septembra 2003 bistveno revidirala ukrepe za ohranjanje in izvrševanje, ki se uporabljajo za ribiška plovila, ki delujejo na območjih zunaj meja nacionalne jurisdikcije pogodbenic na območju Konvencije. (4) Ti ukrepi vključujejo tudi določbe za spodbujanje nepogodbenic, naj njihova plovila upoštevajo ukrepe za ohranjanje in izvrševanje, zato da se zagotovi polno spoštovanje ukrepov za ohranjanje in upravljanje, ki jih sprejme NAFO. (5) Ti ukrepi predvidevajo kontrolne ukrepe, ki se uporabljajo za plovila, ki plujejo pod zastavo pogodbenic in delujejo v območju NAFO, ter ureditev za inšpekcijske preglede na morju in v pristanišču, ki vključuje postopke inšpekcije in nadzora ter postopke za ugotavljanje kršitev, ki jih morajo izvajati pogodbenice. (6) Ukrepi predvidevajo tudi obvezen pregled plovil nepogodbenic, ko prostovoljno vstopijo v pristanišča pogodbenic, ter prepoved iztovarjanja in pretovarjanja ulovljenih rib, če se med takim pregledom ugotovi, da so bili pri ulovu kršeni ukrepi za ohranjanje, ki jih je sprejela NAFO. (7) V skladu s členoma 11 in 12 Konvencije NAFO so ti ukrepi začeli veljati 1. januarja 2004 in so postali zavezujoči za pogodbenice; Skupnost bi morala uporabljati te ukrepe. (8) Večina teh ukrepov je bila v pravo Skupnosti prenesena z Uredbo Sveta (EGS) št. 1956/88 z dne 9. junija 1988 o sprejetju določb za izvajanje Programa skupnega mednarodnega inšpekcijskega nadzora, ki ga je sprejela Organizacija za ribištvo severozahodnega Atlantika ( 3 ), Uredbo Komisije (EGS) št. 2868/88 z dne 16. septembra 1988 o podrobnih pravilih za uporabo Programa skupnega mednarodnega inšpekcijskega nadzora, ki ga je sprejela Organizacija za ribištvo severozahodnega Atlantika ( 4 ), Uredbo Sveta (EGS) št. 189/92 z dne 27. januarja 1992 o določbah za uporabo določenih kontrolnih ukrepov, ki jih je sprejela Organizacija za ribištvo severozahodnega Atlantika ( 5 ), Uredbo Sveta (EGS) št. 3680/93 z dne 20. decembra 1993 o določenih ukrepih za ohranjanje in upravljanje ribolovnih virov v urejevalnem območju, kot je opredeljeno v Konvenciji o prihodnjem večstranskem sodelovanju ribištev severozahodnega Atlantika ( 6 ), Uredbo Sveta (ES) št. 3069/95 z dne 21. decembra 1995 o vzpostavitvi programa Evropske skupnosti o opazovanju, ki se uporablja za ribiška plovila Skupnosti, ki delujejo v območju upravljanja Severozahodne atlantske ribiške organizacije (NAFO) ( 7 ), in Uredbo Sveta (ES) št. 1262/2000 z dne 8. junija 2000 o določitvi nekaterih nadzornih ukrepov v zvezi s plovili, ki plujejo pod zastavo držav, ki niso pogodbenice Organizacije za ribištvo severozahodnega Atlantika (NAFO) ( 8 ). (9) Zaradi učinkovitega izvajanja prenovljenih ukrepov za ohranjanje in izvrševanje, ki jih je sprejela NAFO, bi bilo treba navedene uredbe razveljaviti in jih nadomestiti z eno uredbo, ki bi povezala in dopolnila vse določbe, ki se nanašajo na ribolovne aktivnosti, izhajajoče iz obveznosti Skupnosti kot pogodbenice Konvencije. (10) Nekateri ukrepi, ki jih je sprejela NAFO, so bili v pravo Skupnosti prav tako preneseni z uredbo o letnem celotnem dovoljenem ulovu (TAC) in kvotah, nazadnje z Uredbo Sveta (ES) št. 51/2006 z dne 22. decembra 2005 o določitvi ribolovnih možnosti in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti in za plovila Skupnosti v vodah, kjer so potrebne omejitve ulova, za leto 2006 ( 9 ). Določbe te vrste, ki niso začasne narave, bi bilo treba prenesti v novo uredbo. (11) Leta 2002 je bila sprejeta Uredba Sveta (ES) št. 2371/2002 z dne 20. decembra 2002 o ohranjanju in trajnostnem izkoriščanju ribolovnih virov v okviru skupne ribiške politike ( 10 ). V skladu z navedeno uredbo morajo države članice nadzirati aktivnosti, ki jih opravljajo plovila, ki plujejo pod njihovo zastavo zunaj voda Skupnosti. (12) Člen 2(3) Uredbe Sveta (EGS) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike ( 11 ) določa, da mora vsaka država članica zagotoviti, da se aktivnosti njenih plovil zunaj ribolovnega območja Skupnosti ustrezno spremljajo ter – če obstajajo take obveznosti Skupnosti – preverjajo in nadzorujejo, da bi se zagotovila skladnost s predpisi Skupnosti, ki veljajo v teh vodah; zato bi bilo treba določiti, da države članice, katerih plovila imajo pooblastilo za ribolov v območju upravljanja NAFO, določijo inšpektorje v NAFO, ki opravljajo spremljanje in nadzor, ter zadostna sredstva za inšpekcijske preglede. (13) Za zagotovitev spremljanja ribolova v območju upravljanja NAFO morajo države članice pri uporabi teh ukrepov sodelovati med seboj in s Komisijo. (14) Države članice so odgovorne za zagotovitev, da njihovi inšpektorji ravnajo v skladu z inšpekcijskimi postopki, ki jih določi NAFO. (15) Zaradi zagotovitve, da se lahko dodatni ukrepi za ohranjanje in izvrševanje, ki jih sprejme NAFO in postanejo obvezni za Skupnost, začnejo izvajati v časovnem okviru iz Konvencije NAFO, lahko Svet spremeni to uredbo s kvalificirano večino na podlagi predloga Komisije – ob upoštevanju naslednjega: SPREJEL NASLEDNJO UREDBO:







POGLAVJE I

SPLOŠNE DOLOČBE

Člen 1

Vsebina

Ta uredba določa pravila za uporabo ukrepov za ohranjanje in izvrševanje, ki jih je sprejela Organizacija za ribištvo severozahodnega Atlantika (NAFO), s strani Skupnosti.

Člen 2

Področje uporabe

1. Določbe v poglavjih II do V te uredbe se uporabljajo za vse komercialne ribolovne aktivnosti, ki jih v območju upravljanja NAFO opravljajo ribiška plovila Skupnosti, ki lovijo vrste, zajete s Konvencijo NAFO.

2. Ukrepi za ohranjanje in izvrševanje, ki se nanašajo na ribolov, zlasti glede velikosti mrežnega očesa, omejitev velikosti, zaprtih območij in sezon, se ne nanašajo na raziskovalna plovila, ki delujejo v območju upravljanja NAFO.

Člen 3

Opredelitve pojmov

V tej uredbi:

1. „Ribiško plovilo“ pomeni vsako plovilo, ki se ukvarja ali se je ukvarjalo z ribolovom, vključno s plovili za predelavo rib in plovili, ki se ukvarjajo s pretovarjanjem ali katero koli drugo dejavnostjo za pripravo na ribolov ali povezano z njim, vključno s poskusnim ali raziskovalnim ribolovom.

2. „Raziskovalno plovilo“ pomeni vsako stalno raziskovalno plovilo ali plovilo, ki običajno izvaja ribolovne aktivnosti ali aktivnosti za podporo ribolovu, ki se uporablja ali zakupi za raziskave v ribištvu, kar je bilo ustrezno uradno sporočeno.

3. „Ribolovne aktivnosti“ pomenijo ribolov, postopke za predelavo rib, pretovarjanje rib ali ribiških proizvodov in vse druge aktivnosti za pripravo na ribolov ali povezane z ribolovom v območju upravljanja NAFO.

4. „Inšpektor“ pomeni inšpektorja službe za ribiški nadzor pogodbenic NAFO, ki je dodeljen v program skupne inšpekcije in nadzora NAFO.

5. „Ribolovno potovanje“ pomeni obdobje, ki se začne, ko plovilo vstopi v območje upravljanja NAFO, in konča, ko plovilo zapusti območje upravljanja in je ves ulov na krovu iz območja upravljanja raztovorjen ali pretovorjen.

6. „Plovilo nepogodbenice“ pomeni plovilo, ki je bilo opaženo ali identificirano na drug način in prijavljeno, da opravlja ribolovne aktivnosti v območju upravljanja NAFO in (a) ki pluje pod zastavo države, ki ni pogodbenica Konvencije NAFO, ali (b) za katerega obstaja utemeljen sum, da je brez državne pripadnosti.

7. „Ribolov IUU“ pomeni nedovoljene, neregulirane in neprijavljene ribolovne aktivnosti v območju upravljanja NAFO.

8. „Plovilo IUU“ pomeni vsako plovilo nepogodbenice, ki se ukvarja z nedovoljenimi, nereguliranimi in neprijavljenimi ribolovnimi aktivnostmi v območju upravljanja NAFO.

9. „Seznam IUU“ pomeni seznam, ki vsebuje podatke o plovilih, za katere je NAFO ugotovila, da so se ukvarjala z ribolovom IUU.

10. „Območje upravljanja NAFO“ pomeni območje, opredeljeno v členu I Konvencije o prihodnjem večstranskem sodelovanju ribištva severozahodnega Atlantika (Konvencija NAFO).

11. „Podobmočje“ pomeni podobmočje, kakor je opredeljeno v Prilogi III h Konvenciji NAFO.

12. „Razdelek“ pomeni razdelek, kakor je opredeljen v Prilogi III h Konvenciji NAFO.

13. „Kvota ‚drugi‛“ pomeni kvoto, ki jo imajo plovila Skupnosti skupaj s plovili, ki plujejo pod zastavo druge pogodbenice NAFO.

14. „Program NAFO“ pomeni Program skupne inšpekcije in nadzora, ki ga je sprejela NAFO.

15. „Ukrepi NAFO za ohranjanje in izvrševanje“ pomenijo ukrepe za ohranjanje in izvrševanje, ki sta jih sprejela Komisija za ribištvo in Razširjeni svet NAFO.

16. „Ribolovni ladijski dnevnik“ pomeni ladijski dnevnik iz Uredbe Komisije (EGS) št. 2807/83, v katerega se vpisujejo ribolovne aktivnosti in ulovi.

17. „Proizvodni ladijski dnevnik“ pomeni ladijski dnevnik, v katerega se vpisujejo ribe v proizvodni obliki.

18. „Načrt zmogljivosti“ pomeni risbo ali opis, v katerem je navedena skladiščna zmogljivost v kubičnih metrih vseh skladišč in drugih prostorov za shranjevanje na krovu ribiškega plovila.

19. „Natovorni načrt“ pomeni risbo, ki kaže, kje se ribe natovorijo v skladišča in druge prostore za shranjevanje na krovu ribiškega plovila.

▼M1

20. „Pretovarjanje“ pomeni prenos prek stranice katerih koli ribolovnih virov ali ribiških proizvodov, ki so hranjeni na krovu, z enega ribiškega plovila na drugega.

▼M2

21. „Dejavnosti pridnenega ribolova“ pomenijo katero koli ribolovno dejavnost, ki vključuje orodje, ki se pri običajnem opravljanju ribolovnih dejavnosti dotakne, ali je verjetno, da se dotakne, morskega dna.

22. „Obstoječa območja pridnenega ribolova“ pomenijo območja, kjer se, po podatkih VMS in/ali drugih geografsko referenčnih podatkih, dejavnosti pridnenega ribolova opravljajo vsaj dve leti v referenčnem obdobju od leta 1987 do 2007.

23. „Nova območja pridnenega ribolova“ pomenijo katero koli območje razen obstoječih območij pridnenega ribolova, kjer se opravljajo ribolovne dejavnosti.

▼B







POGLAVJE II

TEHNIČNI UKREPI

Člen 4

Na krovu zadržan prilov

1. Ribiška plovila omejijo prilov na največ 2 500 kg ali 10 %, pri čemer se upošteva večja vrednost, vsake vrste, ki jo ureja NAFO, za katero Skupnosti kvote niso bile dodeljene.

2. V primerih, ko velja prepoved ribolova ali je bila v celoti uporabljena kvota „drugi“, prilov zadevnih vrst ne sme presegati 1 250 kg ali 5 %, pri čemer se upošteva večja vrednost.

3. Odstotki v odstavkih 1 in 2 se izračunajo kot masni odstotek za vsako posamezno vrsto celotnega ulova, zadržanega na krovu. Ulov severne kozice ni vključen v izračun ravni prilova pridnenih vrst rib.

Člen 5

Prilov v katerem koli izvleku

1. Če odstotek prilova v katerem koli izvleku preseže odstotek iz člena 4(1) in (2), se plovilo nemudoma premakne za najmanj 10 navtičnih milj od položaja prejšnje vleke in v času naslednje vleke ohrani razdaljo najmanj 10 navtičnih milj od položaja prejšnje vleke. Če plovilo pri naslednjem izvleku kljub premiku zopet preseže omejitve prilova, zapusti ta razdelek in se ne vrne vsaj 60 ur.

2. V primeru, da celoten prilov vseh pridnenih vrst rib, za katere veljajo kvote, v katerem koli izvleku pri ribolovu na kozico po teži preseže 5 % razdelka 3M ali 2,5 % razdelka 3L, se plovilo premakne za najmanj 10 navtičnih milj od kraja prejšnje vleke in ob naslednji vleki ohranja razdaljo najmanj 10 navtičnih milj od kraja prejšnje vleke. Če plovilo pri naslednjem izvleku kljub premiku zopet preseže omejitve prilova, zapusti ta razdelek in se ne vrne vsaj 60 ur.

3. Odstotek prilova, dovoljenega v katerem koli izvleku, se izračuna kot masni odstotek za vsako vrsto celotnega ulova v tem izvleku.

Člen 6

Usmerjeni ribolov in prilov

1. Poveljniki plovil Skupnosti ne smejo izvajati usmerjenega ribolova vrste, za katero se uporabljajo omejitve prilova. Usmerjeni ribolov vrste se šteje za izvajanega, kadar ta vrsta obsega največji masni odstotek celotnega ulova v katerem koli izvleku.

2. Vendar ko plovilo, ki izvaja usmerjeni ribolov na ražo z velikostjo mrežnih očes, ki je primerna za ta ribolov, prvič v izvleku ujame vrste, za katere omejitve prilova zajemajo največji masni odstotek celotnega ulova, se to šteje za naključje. V tem primeru plovilo nemudoma zamenja položaj v skladu s členom 5(1) in (2).

3. Po odsotnosti v razdelku najmanj 60 ur poveljniki plovil Skupnosti v skladu z določbami člena 5(1) in (2) izvedejo poskusno vleko, ki ne sme trajati več kot 3 ure. Z odstopanjem od odstavka 1 tega člena, če izvlek takšne poskusne vleke vsebuje ulov vrst, za katere omejitve prilova zajemajo največji masni odstotek celotnega ulova, to ne šteje kot usmerjeni ribolov. V tem primeru plovilo nemudoma zamenja položaj v skladu s členom 5(1) in (2).

▼M2

4. Poveljniki plovil Skupnosti beležijo koordinate začetne in končne točke lokacije vsake poskusne vleke, ki se opravi v skladu z odstavkom 3.

▼B

Člen 7

Velikost mrežnih očes

1. Uporaba vlečne mreže, ki ima v katerem koli predelu mrežna očesa manjša od 130 mm, je prepovedana pri usmerjenem ribolovu vrst pridnenih rib iz Priloge I, razen pri ribolovu Sebastes mentella, kot je navedeno v odstavku 3. Velikost mrežnih očes se lahko zmanjša na najmanj 60 mm za neposredni ribolov severnega kratkoplavutega lignja (Illex illecebrosus). Za neposredni ribolov raže (Rajidae) se ta velikost mrežnih očes poveča na najmanj 280 mm v vreči in 220 mm na vseh drugih delih vlečne mreže.

2. Plovila, ki lovijo severno kozico (Pandalus borealis), uporabljajo mrežo z velikostjo mrežnih očes najmanj 40 mm.

3. Plovila, ki lovijo kljunatega okuna (Sebastes mentella) v podobmočju 2 in razdelkih F in 3K, uporabljajo mreže z najmanjšo velikostjo mrežnih očes 100 mm.

▼M1

4. Plovila, ki lovijo rdečega okuna v razdelku 3O s pelagičnimi vlečnimi mrežami, morajo uporabljati mreže z najmanjšo velikostjo mrežnih očes 90 mm.

▼M2

5. Plovila, ki izvajajo usmerjeni ribolov na vrste, ki niso tiste iz odstavkov 1, 2 in 3 tega člena, lahko nadzorovane vrste lovijo z mrežami z očesi, manjšimi od očes, opredeljenih v navedenih odstavkih, če so izpolnjene zahteve glede prilova iz člena 4.

▼B

Člen 8

Mreže na krovu

1. Pri neposrednem ribolovu ene ali več vrst, ki jih ureja NAFO, plovila Skupnosti ne smejo imeti mrež z očesi, ki so manjša od tistih, določenih v členu 7.

▼M2

2. Vendar pa plovila Skupnosti, ki ribarijo izven območja upravljanja NAFO, na krovu lahko obdržijo vlečne mreže z mrežnimi očesi manjšimi od tistih, določenih v členu 7, če so te mreže varno zvezane in pospravljene ter niso na voljo za takojšnjo uporabo.

▼B

Člen 9

Dodatki k mrežam

1. Uporaba kakršnih koli sredstev ali naprav razen tistih, opisanih v tem členu, ki ovirajo mrežna očesa ali zmanjšujejo njihovo velikost, je prepovedana.

2. Platno, mreža ali kateri koli drug material se lahko doda na notranjo stran vreče, da se zmanjša ali prepreči škoda.

3. Naprave se lahko dodajo na zgornjo stran vreče pod pogojem, da ne ovirajo mrežnih očes vreče. Uporaba zgornjih prevlek se omeji na naštete v Prilogi V.

4. Plovila, ki lovijo severno kozico (Pandalus borealis), uporabljajo izločevalno mrežo ali rešetko z razdaljo med prečkami največ 22 mm. Plovila, ki lovijo severno kozico v razdelku 3L, so opremljena tudi z zatičnimi verigami, dolgimi najmanj 72 cm, kakor je opisano v Prilogi VI.

Člen 10

Minimalna velikost rib

1. Ribe iz območja upravljanja NAFO, ki nimajo zahtevane velikosti, predpisane v Prilogi III, se ne smejo predelati, obdržati na krovu, pretovoriti, iztovoriti, prepeljati, uskladiščiti, prodati, razstaviti ali ponuditi za prodajo, ampak se – potem, ko se raztovorijo iz mreže ali vzamejo iz morja – nemudoma vrnejo v morje.

2. Če količina ujetih rib, ki nimajo zahtevane velikosti, presega 10 % skupne količine, se mora plovilo pred nadaljevanjem ribolova umakniti za najmanj pet morskih milj od položaja prejšnjega izvleka. Vsaka predelana riba, za katero se uporabljajo zahteve glede minimalne velikosti, ki je krajša od ustrezne dolžine iz Priloge III, se šteje za ribo, ki je pod minimalno velikostjo rib.

▼M2

Člen 11

Posebne določbe za ribolov na kozico v razdelku 3L

Ribolov na kozico v razdelku 3L se opravlja v globinah, večjih od 200 metrov.

Člen 12

Zaprto območje za ribolov

1. Izvajanje dejavnosti pridnenega ribolova je prepovedano v naslednjih območjih:







Območje Koordinata 1 Koordinata 2 Koordinata 3 Koordinata 4 Orphan Knoll 50.00.30 N 45.00.30 W 51.00.30 N 45.00.30 W 51.00.30 N 47.00.30 W 50.00.30 N 47.00.30 W Corner Seamounts 35.00.00 N 48.00.00 W 36.00.00 N 48.00.00 W 36.00.00 N 52.00.00 W 35.00.00 N 52.00.00 W Nova Fundlandija Seamounts 43.29.00 N 43.20.00 W 44.00.00 N 43.20.00 W 44.00.00 N 46.40.00 W 43.29.00 N 46.40.00 W Nova Anglija Seamounts 35.00.00 N 57.00.00 W 39.00.00 N 57.00.00 W 39.00.00 N 64.00.00 W 35.00.00 N 64.00.00 W Fogo Seamount 1 42.31.33 N 53.23.17 W 42.31.33 N 52.33.37 W 41.55.48 N 53.23.17 W 41.55.48 N 52.33.37 W Fogo Seamount 2 41.07.22 N 52.27.49 W 41.07.22 N 51.38.10 W 40.31.37 N 52.27.49 W 40.31.37 N 51.38.10 W

2. Območje v razdelku NAFO 3O, omejeno z naslednjimi koordinatami (po številčnem zaporedju in nazaj do koordinate 1), se zapre za vse dejavnosti pridnenega ribolova:







Koordinata št. Zemljepisna širina Zemljepisna dolžina 1 42°53′00″N 51°00′00″W 2 42°52′04″N 51°31′44″W 3 43°24′13″N 51°58′12″W 4 43°24′20″N 51°58′18″W 5 43°39′38″N 52°13′10″W 6 43°40′59″N 52°27′52″W 7 43°56′19″N 52°39′48″W 8 44°04′53″N 52°58′12″W 9 44°18′38″N 53°06′00″W 10 44°18′36″N 53°24′07″W 11 44°49′59″N 54°30′00″W 12 44°29′55″N 54°30′00″W 13 43°26′59″N 52°55′59″W 14 42°48′00″N 51°41′06″W 15 42°33′02″N 51°00′00″W

▼M2







POGLAVJE IIa

VAROVANJE OBČUTLJIVIH MORSKIH EKOSISTEMOV

Člen 12a

Opredelitev pojma občutljivi morski ekosistemi

V tem poglavju „občutljivi morski ekosistemi“ pomenijo:

(a) morske ekosisteme, ki so edinstveni ali vsebujejo redke vrste, katerih izguba se ne more nadomestiti s podobnimi območji ali ekosistemi. Med ta področja spadajo: (i) habitati, ki vsebujejo endemične vrste; (ii) habitati, ki vsebujejo redke, prizadete ali ogrožene vrste, ki se pojavijo le v posameznih območjih; (iii) gojišča ali posamezna območja za hranjenje, gojenje ali drstenje;

(b) morske ekosisteme, ki so nujni za preživetje, obstoj, drstenje/razmnoževanje ali obnovitev staležev rib, zlasti faze življenjskega kroga (npr. območja razmnoževanja ali območja ponovne zaploditve), ali vsebujejo redke, prizadete ali ogrožene vrste;

(c) morske ekosisteme, ki se zaradi antropogenih dejavnosti zelo hitro poškodujejo;

(d) morske ekosisteme, za katere so značilne populacije ali skupki različnih vrst, ki imajo eno ali več naslednjih značilnosti: (i) počasno stopnjo rasti; (ii) pozno zrelost; (iii) kratko ali nepredvidljivo trajanje obstoja ali (iv) dolgo življenjsko dobo;

(e) morske ekosisteme, za katere so značilne zapletene fizične strukture, ki so rezultat visoke koncentracije biotskih in abiotskih značilnosti. V teh ekosistemih so ekološki procesi običajno zelo odvisni od teh strukturiranih sistemov. Poleg tega so takšni ekosistemi pogosto zelo raznovrstni, kar je odvisno od organizmov, ki tvorijo strukturo.

Člen 12b

Opredelitev pojma znatni škodljivi učinki

V tem poglavju „znatni škodljivi učinki“ pomenijo učinke, ki ogrožajo strukturo ali delovanje ekosistema, tako da:

(a) oslabijo sposobnost prizadetih populacij, da se same nadomestijo;

(b) zmanjšajo dolgoročno naravno produktivnost habitatov ali

(c) več kot le začasno povzročijo znatno izgubo bogastva vrste in vrst habitatov ali skupnosti.

Člen 12c

Opredelitev pojma indikatorske vrste občutljivih morskih ekosistemov

V tem poglavju so „indikatorske vrste občutljivih morskih ekosistemov“ vrste antipatharian, gorgonian, polja cerianthid anemone, lophelie in morskih peres.

Člen 12d

Opredelitev pojma odkritje občutljivih morskih ekosistemov

V tem poglavju „odkritje občutljivih morskih ekosistemov“ pomeni ulov na določeno orodje indikatorskih vrst občutljivega morskega ekosistema, ki presega 100 kg živih koral in/ali 1 000 kg živih spužev.

Člen 12e

Ocena pridnenega ribolova

1. Države članice, katerih plovila nameravajo opravljati dejavnosti pridnenega ribolova v območju upravljanja NAFO, v letu 2009 izvedejo oceno znanih in pričakovanih učinkov, ki jih imajo navedene dejavnosti na občutljiv morski ekosistem. Države članice odobrijo dejavnosti pridnenega ribolova le, če ocena dokazuje, da takšne dejavnosti verjetno ne bodo imele znatnih škodljivih učinkov na občutljive morske ekosisteme.

2. Za oceno iz odstavka 1 uporabljajo države članice najboljše znanstvene in tehnične podatke, ki so na voljo v zvezi z lokacijo občutljivih morskih ekosistemov na območjih, kjer nameravajo zadevna ribiška plovila loviti. Ti znanstveni podatki vključujejo znanstvene podatke, na podlagi katerih se lahko oceni verjetnost za obstoj teh ekosistemov, kadar so ti podatki na voljo.

3. Presoja tveganja znatnih škodljivih učinkov na občutljiv morski ekosistem, ki se opravi v okviru ocene iz odstavka 1, upošteva, če je to primerno, spremenljive pogoje, ki prevladujejo v novih območjih pridnenega ribolova, in pogoje v obstoječih območjih pridnenega ribolova.

4. Države članice Komisiji predložijo svojo oceno iz odstavka 1 čim prej in najpozneje 30. junija 2009. Navedena predložitev vključuje tudi opis ukrepov za ublažitev, da se preprečijo znatni škodljivi učinki na občutljive morske ekosisteme. Komisija te informacije takoj pošlje Sekretariatu NAFO.

Člen 12f

Pridneni ribolov v novih območjih pridnenega ribolova

1. Vse ribolovne dejavnosti v novih območjih pridnenega ribolova ali s pridnenim orodjem, ki še ni bilo v uporabljeno v zadevnih območjih, se štejejo kot raziskovalni ribolov in opravljajo v skladu s Protokolom o raziskovalnem ribolovu iz odstavka 2.

2. Države članice, katerih plovila nameravajo opravljati dejavnosti pridnenega ribolova v novih območjih pridnenega ribolova ali s pridnenim orodjem, ki v zadevnih območjih še ni bilo uporabljeno, po predlogah iz Priloge XVI določijo Protokol o raziskovalnem ribolovu.

3. Protokol o raziskovalnem ribolovu vsebuje naslednje informacije:

(a) ribolovni načrt, ki določa ciljne vrste, datume in območja. Treba je upoštevati omejitve območij in napora, da se zagotovi, da se ribolov v omejenem geografskem območju izvaja postopoma;

(b) načrt ublažitve z ukrepi za preprečevanje znatnih škodljivih učinkov na občutljive morske ekosisteme, ki se lahko pojavijo med ribolovom;

(c) načrt spremljanja ulova, ki vključuje zapis in poročilo o ulovu vseh vrst, 100 % satelitsko sledenje in 100 % okrepljeno opazovanje. Zapis in poročilo morata biti dovolj natančna, da se na zahtevo lahko izvede ocena dejavnosti;

(d) načrt zbiranja podatkov za lažjo določitev občutljivih morskih ekosistemov in vrst v ribolovnem območju.

4. Države članice zagotovijo, da se za dejavnosti raziskovalnega pridnenega ribolova uporablja postopek ocenjevanja iz člena 12e.

5. Države članice predložijo Protokol o raziskovalnem ribolovu iz odstavka 2 in oceno iz člena 12e(1) Komisiji, ki ju nato pošlje Sekretariatu NAFO. Države članice zagotovijo, da se dejavnosti raziskovalnega ribolova ne odobrijo, preden Sekretariat NAFO ne prejme teh informacij.

Člen 12g

Nepredvideno odkritje občutljivih morskih ekosistemov v obstoječih območjih pridnenega ribolova

1. Če pri opravljanju ribolovnih dejavnosti plovilo, ki izvaja ribolovne dejavnosti v obstoječih območjih pridnenega ribolova, naleti na indikatorje občutljivih morskih ekosistemov, poveljnik ugotovi količino ujetih indikatorskih vrst občutljivih morskih ekosistemov.

2. Če količina indikatorskih vrst občutljivih morskih ekosistemov, ujetih med ribolovno dejavnostjo, kot je vleka vlečne mreže ali ribolov z zabodnimi mrežami ali s parangali, preseže prag iz člena 12d, se uporabijo določbe iz odstavkov 3 in 4 tega člena.

3. Poveljnik plovila o dogodku poroča državi članici zastave, ki informacijo prek Komisije takoj sporoči izvršilnemu sekretarju. Komisija nemudoma opozori druge države članice, katerih plovila lovijo v tem območju. Ustrezne države članice takoj opozorijo vsa ribiška plovila, ki plujejo pod njihovimi zastavami v tem območju.

4. Poveljnik plovila prekine ribolov in se odmakne najmanj 2 morski milji od končne točke položaja vleke/namestitve v smer, kjer je najmanj verjetno, da bo ponovno naletel na te vrste. Poveljnik ravna po svoji najboljši presoji na podlagi virov informacij, ki so mu na voljo.

Člen 12h

Nepredvideno odkritje občutljivih morskih ekosistemov v novih območjih pridnenega ribolova

1. Če pri opravljanju ribolovnih dejavnosti plovilo, ki izvaja ribolovne dejavnosti v obstoječih območjih pridnenega ribolova, naleti na indikatorje občutljivih morskih ekosistemov, poveljnik ugotovi količino ujetih indikatorskih vrst občutljivih morskih ekosistemov. Imenovani opazovalci določijo korale, spužve in druge organizme do najnižje možne taksonomske ravni.

2. Če količina takšnih vrst, ujetih med vleko vlečne mreže ali ribolovom z zabodnimi mrežami ali s parangali, preseže prag iz člena 12d, se uporabijo določbe iz odstavkov 3, 4 in 5 tega člena.

3. Poveljnik plovila o dogodku poroča državi članici zastave, ki informacijo prek Komisije takoj sporoči izvršilnemu sekretarju. Komisija nemudoma opozori druge države članice, katerih plovila lovijo v tem območju. Ustrezne države članice takoj opozorijo vsa ribiška plovila, ki plujejo pod njihovimi zastavami v tem območju.

4. Veljati začne začasna prepoved ribolova v polmeru dveh milj okrog položaja odkritja, o katerem poroča plovilo, ki pluje pod zastavo pogodbenice NAFO. Označen položaj, ki ga določi plovilo, je bodisi končna točka vleke/namestitve bodisi drug položaj, ki je dokazano najbližje natančni lokaciji odkritja. Začasna prepoved veja dokler Sekretariat NAFO ne sporoči, da se navedeno območje lahko ponovno odpre.

5. Plovilo prekine ribolov in se odmakne najmanj 2 morski milji od končne točke položaja vleke/namestitve v smer, kjer je najmanj verjetno, da bo ponovno naletelo na novo odkritje. Poveljnik ravna po svoji najboljši presoji na podlagi virov informacij, ki so mu na voljo.

▼B







POGLAVJE III

KONTROLNI UKREPI







ODDELEK 1

Spremljanje ribolova

Člen 13

Pooblastilo

Samo plovila Skupnosti, ki imajo več kakor 50 bruto ton in jim je njihova država članica zastave izdala posebno ribolovno karto ter so vključena v evidenco plovil NAFO, smejo pod pogoji, določenimi v njihovih ribolovnih kartah, loviti, hraniti na krovu, pretovarjati in iztovarjati ribolovne vire iz območja upravljanja NAFO.

Člen 14

Seznam plovil

1. Vsaka država članica sestavi seznam plovil, ki plujejo pod njeno zastavo in so registrirana v Skupnosti ter imajo dovoljenje za ribolov v območju upravljanja NAFO, in navedeni seznam predloži Komisiji v računalniško berljivi obliki. Komisija seznam takoj posreduje Sekretariatu NAFO.

2. Vsaka država članica obvesti Komisijo v računalniško berljivi obliki vsaj 15 dni pred vstopom novega plovila v območje upravljanja NAFO o vsaki spremembi seznama plovil, ki plujejo pod njeno zastavo in so registrirana v Skupnosti, ter imajo dovoljenje za ribolov v območju upravljanja NAFO. Komisija te informacije takoj posreduje Sekretariatu NAFO.

3. Seznam iz odstavka 2 vsebuje naslednje podatke:

(a) interno številko plovila, kot je opredeljena v Prilogi I k Uredbi Komisije (ES) št. 26/2004 z dne 30. decembra 2003 o registru ribolovne flote Skupnosti ( 12 ), kjer je to ustrezno;

(b) mednarodni radijski klicni znak;

(c) zakupnika plovila, kjer je to ustrezno;

4. Za plovila, ki začasno plujejo pod zastavo države članice (zakup prazne ladje), posredovane informacije vključujejo še:

(a) datum, od katerega država članica plovilu dovoli pluti pod njeno zastavo;

(b) datum, od katerega država članica dovoljuje plovilu ribolov v območju upravljanja NAFO;

(c) ime države, kjer je plovilo registrirano ali je bilo prej registrirano, in datum, od katerega ne pluje več pod zastavo navedene države;

(d) ime plovila;

(e) uradno registrsko številko plovila, ki so jo dodelili pristojni nacionalni organi;

(f) matično pristanišče plovila po prenosu;

(g) ime lastnika ali zakupnika plovila;

(h) izjavo, da je poveljnik dobil kopijo veljavnih predpisov v območju upravljanja NAFO;

(i) glavne vrste, ki jih plovilo lahko lovi v območju upravljanja NAFO;

(j) podobmočja, kjer obstaja verjetnost, da bo plovilo ribarilo.

Člen 15

Zakup plovil Skupnosti

1. Države članice lahko privolijo, da postane ribiško plovilo, ki pljuje pod njihovo zastavo in ima dovoljenje za ribolov v območju upravljanja NAFO, predmet sporazuma o zakupu z namenom delne ali celotne uporabe kvot in/ali ribolovnih dni, dodeljenih drugi pogodbenici NAFO. Vendar sporazumi o zakupu, ki vključujejo plovila, za katera NAFO ali katera koli druga regionalna ribiška organizacija ugotovi, da so bila udeležena v nedovoljenem, neprijavljenem in nereguliranem ribolovu, niso dovoljeni.

2. Na dan sklenitve sporazuma o zakupu država članica zastave Komisiji pošlje naslednje informacije, ki jih le-ta nato posreduje izvršilnemu sekretarju NAFO:

(a) svoje soglasje k sporazumu o zakupu;

(b) vrste, zajete v zakupu, in ribolovne možnosti, ki jih dodeljuje pogodba o zakupu;

(c) trajanje sporazuma o zakupu;

(d) ime zakupnika;

(e) pogodbenico, ki daje plovilo v zakup;

3. Ob izteku sporazuma o zakupu država članica zastave obvesti Komisijo, ki te informacije takoj posreduje izvršilnemu sekretarju NAFO.

4. Država članica zastave zagotovi, da:

(a) plovilo v času zakupa nima dovoljenja za ribolov v okviru ribolovnih možnosti, dodeljenih državi članici zastave;

(b) plovilo nima dovoljenja za ribolov v okviru več kot enega sporazuma o zakupu v istem obdobju;

(c) zakupljena plovila v ladijskem dnevniku beležijo vse ulove in prilove, opravljene v okviru priglašenih sporazumov, ločeno od drugih podatkov o ulovu na podlagi člena 18.

5. Države članice poročajo Komisiji o vseh ulovih in prilovih, navedenih v odstavku 4(c), ločeno od ostalih nacionalnih podatkov o ulovu na podlagi člena 21. Komisija navedene podatke takoj posreduje izvršilnemu sekretarju NAFO.

Člen 16

Spremljanje ribolovnega napora

1. Vsaka država članica sprejme ustrezne ukrepe za zagotovitev, da je ribolovni napor njenih plovil sorazmeren z ribolovnimi možnostmi, ki so tej državi članici na voljo v območju upravljanja NAFO.

2. Države članice pošljejo Komisiji ribolovni načrt za svoja plovila, ki lovijo v območju upravljanja NAFO, najpozneje do 31. januarja vsako leto ali – po tem datumu – najmanj 30 dni pred začetkom take aktivnosti. Ribolovni načrt med drugim opredeli plovilo ali plovila, ki bodo sodelovala v teh aktivnostih, in število načrtovanih ribolovnih dni, ki jih bodo navedena plovila preživela v območju upravljanja NAFO.

3. Države članice na indikativni osnovi obvestijo Komisijo o nameravanih aktivnostih plovil na drugih območjih.

4. Ribolovni načrt predstavlja celoten ribolovni napor, predviden za območje upravljanja NAFO glede na ribolovne možnosti, ki so na voljo državi članici, ki pripravlja obvestilo.

5. Države članice najpozneje do 31. januarja vsako leto poročajo Komisiji o izvajanju svojih ribolovnih načrtov. Navedena poročila vključujejo število plovil, ki dejansko izvajajo ribolov v območju upravljanja NAFO, ulov vsakega plovila in skupno število dni, ko je posamezno plovilo ribarilo v navedenem območju. O aktivnostih plovil, ki lovijo severno kozico v razdelkih 3M in 3L, se poroča ločeno za vsak razdelek.

Člen 17

Sistem za spremljanje plovil (VMS)

1. Države članice zagotovijo, da se informacije, ki jih dobijo prek sistema za spremljanje plovil (VMS) na podlagi Uredbe Komisije (ES) št. 2244/2003 ( 13 ) glede plovil, ki plujejo pod njihovo zastavo in ribarijo v območju upravljanja NAFO, Sekretariatu NAFO posredujejo elektronsko v realnem času.

2. Kadar inšpektor v območju upravljanja NAFO opazi plovilo, za katerega ni prejel podatkov VMS v skladu z ukrepi NAFO za ohranjanje in izvrševanje, o tem takoj obvesti poveljnika in izvršilnega sekretarja NAFO.

Člen 18

Pretovarjanje

1. Plovila Skupnosti ne opravljajo pretovarjanja v območju upravljanja NAFO, razen če za to od svojih pristojnih organov države zastave dobijo predhodno pooblastilo.

2. Plovila Skupnosti ne opravljajo pretovarjanja rib s plovila ali na plovilo nepogodbenice, ki je bilo opaženo ali za katerega je bilo drugače ugotovljeno, da se ukvarja z ribolovom v območju upravljanja NAFO.

3. Plovila Skupnosti o vsakem pretovarjanju v območju upravljanja NAFO poročajo svojim pristojnim organom. Plovilo dajalec poroča najmanj 24 ur pred pretovarjanjem in plovilo prejemnik najkasneje eno uro po pretovarjanju.

4. Poročilo iz odstavka 3 vključuje čas, geografski položaj, skupno zaokroženo maso po vrstah, ki se raztovarjajo ali natovarjajo, izraženo v kilogramih, kot tudi klicni znak plovil, udeleženih pri pretovarjanju.

5. Plovilo prejemnik vsaj 24 ur pred vsakim iztovarjanjem poleg skupnega ulova na krovu in skupne teže, ki se natovarja, sporoči tudi ime pristanišča in pričakovani čas iztovarjanja.

6. Države članice poročila iz odstavkov 3 in 5 takoj pošljejo Komisiji, ki jih takoj posreduje Sekretariatu NAFO.

Člen 19

Ribolovni in proizvodni dnevnik ter natovorni načrt

1. Poveljniki plovil poleg tega, da ravnajo v skladu s členi 6, 8, 11 in 12 Uredbe (EGS) št. 2847/93, vpišejo v ribolovni ladijski dnevnik informacije, naštete v Prilogi IV.

2. Za ulove vrst iz člena 15(1) Uredbe (EGS) št. 2847/93 poveljniki plovil Skupnosti vodijo:

(a) proizvodni dnevnik z navedbo njihove skupne proizvodnje po vrstah na krovu, izražene s težo proizvodov v kilogramih;

(b) natovorni načrt, ki navaja lokacijo različnih vrst v skladiščih. Za severno kozico imajo plovila natovorni načrt, ki določa lokacijo, kjer je bila kozica ujeta v razdelku 3L ter 3M, določene pa so tudi količine severne kozice po razdelkih na krovu in teža produkta, izražena v kilogramih.

3. Proizvodni dnevnik in natovorni načrt iz odstavka 2 se dnevno posodabljata za prejšnji dan od 00.00 (UTC) do 24.00 (UTC) in ostaneta na krovu, dokler se plovilo povsem ne raztovori.

4. Poveljnik plovila Skupnosti zagotovi potrebno pomoč, da se preverijo količine, navedene v proizvodnem dnevniku, in predelani proizvodi, shranjeni na krovu.

▼M1

5. Države članice vsaki dve leti potrdijo točnost načrtov zmogljivosti za vsa plovila, ki imajo pooblastilo za ribolov v skladu s členom 14. Poveljnik zagotovi, da ostane kopija takega potrdila na krovu, da jo na zahtevo lahko pokaže inšpektorju.

▼B

Člen 20

Označevanje proizvoda in ločeno natovarjanje

▼M2

1. Vse predelane ribe, ulovljene v območju upravljanja NAFO, se označijo tako, da se prepoznata vsaka vrsta in kategorija proizvoda, kot je navedeno v členu 1 Uredbe Sveta (ES) št. 104/2000 z dne 17. decembra 1999 o skupni ureditvi trgov za ribiške proizvode in proizvode iz ribogojstva ( 14 ), v primeru kozice pa datum ulova, in sicer z uporabo 3-alfa kode iz Priloge I omenjene uredbe ter kode za obliko proizvoda iz Priloge XIV(b) te uredbe.

2. Vse kozice, ulovljene v razdelku 3L in 3M, ter vse grenlandske morske plošče, ulovljene v podobmočju 2 in razdelkih 3KLMNO, se označijo z navedbo ulova v zadevnih območjih.

▼B

3. Ob upoštevanju pravne varnosti in navigacijskih odgovornosti poveljnika plovila se uporablja naslednje:

(a) vsi ulovi znotraj območja upravljanja NAFO se natovarjajo ločeno od vseh ulovov izven tega območja. Ulovi se hranijo jasno ločeni, na primer s plastiko, vezanim lesom ali mrežastim materialom;

(b) ulove istih vrst je dovoljeno natovarjati v več kot enem delu ladijskega skladišča, vendar je lokacija skladiščenja jasno označena v natovornem načrtu iz člena 19.

Člen 21

Poročila o ulovu

1. Poveljniki ribiških plovil Skupnosti pošljejo centrom za spremljanje ribištva (FMC) države članice zastave poročila o ulovu v skladu z odstavkom 2.

2. Poročila o ulovu vključujejo:

(a) količine na krovu, ko ribiška plovila Skupnosti vstopijo v območje upravljanja NAFO. Poročila se pošljejo največ 12 ur in najpozneje 6 ur pred vsakim vstopom plovila v območje upravljanja NAFO, vsebovati pa morajo datum, čas, zemljepisni položaj plovila, skupno zaokroženo maso po vrstah, vključno z usmerjenimi vrstami;

(b) dnevne ulove kozic, ujetih v razdelku 3L. Ta poročila se pošljejo najpozneje ob 12.00 UTC na dan, ki sledi dnevu ulova;

(c) vsak drugi ponedeljek ulov rdečega okuna v podobmočju 2 in razdelkih 1F, 3K in 3M, ulovljenega v dvotedenskem obdobju, ki se je končalo predhodno nedeljo opolnoči. Če skupni ulov doseže 50 % TAC, se obvestilo pripravlja tedensko vsak ponedeljek;

(d) količine na krovu, ko plovilo zapusti območje upravljanja NAFO. Poročila se pošlje največ 8 ur in najpozneje 6 ur pred vsakim odhodom plovila iz območja upravljanja NAFO, vsebovati pa morajo datum, čas, zemljepisni položaj plovila in skupno zaokroženo maso po vrstah;

(e) natovorjene in iztovorjene količine za vsako pretovarjanje rib med nahajanjem plovila v območju upravljanja NAFO. Plovilo dajalec posreduje to poročilo najmanj 24 ur pred pretovarjanjem. Plovilo prejemnik mora to poročilo posredovati najpozneje eno uro po pretovarjanju. Ta poročila vsebujejo datum, čas, zemljepisni položaj pretovarjanja in skupno zaokroženo maso po vrstah, ki se iztovarjajo ali natovarjajo, izraženo v kilogramih, pa tudi klicni znak plovil na ali iz katerih se pretovarja. Plovilo prejemnik mora vsaj 24 ur pred vsakim iztovarjanjem poleg skupnega ulova na krovu in skupne teže, ki se iztovarja, sporočiti tudi ime pristanišča in pričakovani čas iztovarjanja;

▼M1

(f) ulov pred prihodom in izhodom iz razdelka 3L. Ta poročila sestavijo plovila, ki lovijo kozico v razdelku 3L, in jih pošljejo eno uro pred prečkanjem meje navedenega razdelka. V poročilu morajo biti navedeni ulovi, ki so bili vneseni na krov od prejšnjega poročila o ulovu, in sicer po razdelkih in vrstah (tričrkovna koda) v kg, zaokroženih na najbližjih 100 kilogramov.

▼B

3. Vsaka država članica po prejemu pošlje poročila o ulovu z računalniškim prenosom Komisiji, ta pa jih posreduje Sekretariatu NAFO.

4. Države članice podatke iz poročil o ulovu vpisujejo v zbirke podatkov iz člena 19(2) Uredbe (EGS) št. 2847/93.

5. Podrobna pravila za obliko in specifikacije za prenose iz odstavka 2 so določena v Prilogi VII.

Člen 22

Zbirno poročanje o ulovih in ribolovnem naporu

1. Vsaka država članica do vsakega 15. dne v mesecu v računalniško berljivi obliki obvesti Komisijo o:

(a) količini iztovorjenih staležev iz Priloge II;

(b) številu ribolovnih dni za lov kozic v razdelku 3M v prejšnjem mesecu in

(c) vseh informacijah, prejetih v skladu s členoma 11 in 12 Uredbe (EGS) št. 2847/93.

2. Komisija pripravi podatke iz odstavka 1 za vse države članice in te podatke pošlje Sekretariatu NAFO v 30 dneh po koledarskem mesecu, v katerem so bili opravljeni ulovi.







ODDELEK 2

Opazovalci

Člen 23

Dodelitev opazovalcev

1. Države članice dodelijo opazovalce vsem svojim ribiškim plovilom, ki se ukvarjajo ali se bodo začela ukvarjati z ribolovom v območju upravljanja NAFO. Opazovalci ostanejo na krovu ribiških plovil, za katera so bili določeni, dokler se jih ne nadomesti z drugimi opazovalci.

2. Razen zaradi višje sile ribiška plovila brez opazovalca na krovu ne smejo začeti ali nadaljevati z ribolovom v območju upravljanja NAFO.

3. Opazovalci so ustrezno usposobljeni in izkušeni. Imajo naslednja znanja in spretnosti:

(a) dovolj izkušenj, da identificirajo vrste in orodje;

(b) navigacijsko znanje in spretnosti;

(c) zadovoljivo poznavanje ukrepov NAFO za ohranjanje in izvrševanje;

(d) sposobnost opravljati osnovne znanstvene naloge, npr. zbiranje vzorcev, kot se zahteva, ter točno opazovanje in evidentiranje;

(e) zadovoljivo znanje jezika države zastave opazovanega plovila.

4. Države članice storijo vse potrebno za zagotovitev, da so opazovalci na krovu ribiških plovil sprejeti v ustrezno določenem času in kraju ter omogočajo njihov odhod po koncu obdobja opazovanja.

5. Države članice posredujejo Komisiji seznam opazovalcev, ki so jih določile v skladu z odstavkom 1, vsako leto do 20. januarja in nato takoj po določitvi vsakega novega opazovalca.

Člen 24

Glavna naloga opazovalcev

1. Opazovalci spremljajo skladnost ribiških plovil z ustreznimi ukrepi NAFO za ohranjanje in izvrševanje.

2. Vse naloge opazovanja so omejene na območje upravljanja NAFO.

Člen 25

Evidentiranje

Opazovalci:

(a) vsak dan izpolnijo dnevnik ribolovnih aktivnosti plovil, ki vključuje vsaj informacije z obrazca iz Priloge VIII;

(b) vpisujejo orodje, velikost mrežnih očes in dodatkov, ki jih uporablja poveljnik.

Člen 26

Spremljanje ulova

1. Opazovalci:

(a) opazujejo in ocenjujejo ulov po posameznih metih (lokacija, globina, čas, ko je mreža v vodi);

(b) ugotovijo sestavo ulova;

(c) spremljajo zavržke, prilov in ulov podmernih rib;

(d) preverjajo vpise v ribolovni in proizvodni ladijski dnevnik; proizvodni ladijski dnevnik se preverja z uporabo pretvorbenega faktorja, ki ga uporablja poveljnik;

(e) preverjajo komunikacijska poročila o ulovu.

2. Opazovalci pri spremljanju zavržkov, prilova in ulova podmernih rib v skladu z odstavkom 1(c) zbirajo podatke o zavržkih in zadržanih podmernih ribah in pri tem, kadar okoliščine omogočajo, sledijo programu vzorčenja:

(a) za vsak izvlek se vpiše ocena skupnega ulova po vrstah v teži in poleg tega ocena zavržkov po vrstah v teži;

(b) vsak deseti izvlek se podrobno vzorči po vrstah, pri čemer se poleg teže izmerjenega vzorca navedejo tudi številke po dolžini, ki predstavlja del ulova, ki bo iztovorjen, in del ulova, ki bo zavržen;

(c) kadar koli se kraj ribolova spremeni v skladu s členom 5 in 6.

Člen 27

Druge posebne naloge

Opazovalci:

(a) preverjajo položaj plovila, ko opravlja ribolovne aktivnosti;

(b) nadzorujejo morebitno pretovarjanje iz plovil, ki so predmet sporazuma o zakupu na podlagi člena 14;

(c) spremljajo delovanje naprav za samodejno lokalizacijo, če so na krovu in če jih opazovano plovilo uporablja;

(d) opravljajo znanstveno delo in vzorčenje, če tako zahteva Komisija za ribištvo NAFO ali ustrezni organi države zastave opazovanega plovila.

Člen 28

Poročila opazovalca

1. Opazovalci v 20 dneh po zaključku vsakega ribolovnega potovanja predložijo poročilo Komisiji in pristojnim organom države članice, ki jih je dodelila. Če se mandat opazovalca konča pred zaključkom ribolovnega potovanja, se Komisiji in pristojnim organom države članice poročilo za obdobje dodelitve predloži v 20 dneh po koncu tega obdobja. V poročilu je povzetek glavnih ugotovitev opazovalca. Poročilo se predloži Komisiji, ta pa ga posreduje Sekretariatu NAFO.

2. Opazovalci v 24 urah poročajo o kakršnih koli dokazih za sum hujših kršitev. Taka poročila se posredujejo nadzornemu plovilu NAFO v območju upravljanja NAFO, ki o sumu kršitve poroča izvršilnemu sekretarju NAFO. Pri sporočanju nadzornemu plovilu opazovalci uporabljajo uveljavljeno kodo.

Člen 29

Previdnostni ukrepi

1. Opazovalci storijo vse potrebno za zagotovitev, da njihova prisotnost na krovu ribiških plovil ne ovira pravilnega delovanja plovila, vključno z ribolovnimi aktivnostmi.

2. Opazovalci spoštujejo premoženje in opremo na krovu ribiškega plovila, vključno z zaupnostjo vseh dokumentov, ki se nanašajo na navedena plovila.

Člen 30

Obveznosti poveljnika plovila

1. Poveljniki ribiških plovil Skupnosti sprejmejo dodeljene opazovalce in z njimi sodelujejo, da jim omogočijo opravljanje dolžnosti, ko so na krovu plovil.

2. Poveljnik plovila, določenega za sprejem opazovalca, naredi vse primerno za olajšanje prihoda in odhoda opazovalca. Opazovalcu na krovu se zagotovijo ustrezna namestitev in delovni pogoji.

3. Poveljnik plovila dovoli opazovalcu dostop do dokumentov plovila (ribolovni ladijski dnevnik, proizvodni ladijski dnevnik, načrt zmogljivosti in natovorni načrt) in do različnih delov plovila, vključno, kot se zahteva, do obdržanega ulova in ulova, ki se namerava zavreči, in s tem omogoči opazovalcu, da opravi svoje dolžnosti.

4. Poveljnik je pravočasno obveščen o datumu in kraju sprejema opazovalcev in kako dolgo bo opazovanje verjetno trajalo.

▼M1

5. Poveljnik opazovanega plovila lahko na zahtevo dobi izvod opazovalčevega poročila iz člena 28(1).

▼B

Člen 31

Stroški

Vse stroške, ki nastanejo pri delovanju opazovalcev na podlagi tega oddelka, nosijo države članice. Države članice lahko te stroške deloma ali v celoti zaračunajo upravljavcem njihovih plovil.

Člen 32

Nadaljnje ukrepanje

▼M1

1. Pristojni organi držav članic, ki prejmejo poročilo opazovalca v skladu s členom 28, ovrednotijo vsebino in ugotovitve poročila.

▼B

2. Če poročilo navaja, da opazovano plovilo opravlja ribolovne prakse v nasprotju z ukrepi NAFO za ohranjanje in izvrševanje, organi iz odstavka 1 ustrezno ukrepajo, da se zadeva preišče in se prepreči ponovitev takih praks.







ODDELEK 3

Program za opazovalce, satelitsko sledenje in elektronsko poročanje

Člen 33

Pravila uporabe

1. Z odstopanjem od določb člena 23 lahko države članice ribiškim plovilom, ki plujejo pod njihovo zastavo, dovolijo začeti in izvajati ribolovne aktivnosti v območju upravljanja NAFO brez dodeljenega opazovalca pod pogoji iz tega oddelka.

2. Plovila lahko izvajajo ribolovne aktivnosti brez opazovalca v skladu z odstavkom 1, če so izpolnjene naslednje zahteve:

(a) na krovu so nameščene potrebne tehnične naprave za pošiljanje elektronskih poročil opazovalcev in poročil o ulovu;

(b) Sekretariat NAFO in nadzorna plovila, dejavna v območju upravljanja NAFO so preskusili tehnične naprave iz točke a) in ugotovili, da so 100 % zanesljive; in

(c) poročila VMS se pošiljajo vsako uro.

Člen 34

Obveznosti države članice

1. Države članice Komisiji najpozneje 30 dni pred začetkom ribolovne sezone sporočijo imena plovil, ki nameravajo uporabljati določbe tega oddelka. Komisija te informacije takoj posreduje Sekretariatu NAFO.

2. Države članice Komisijo obveščajo o imenih plovil, ki uporabljajo določbe tega oddelka, in obdobju, ko na krovu ni dodeljenega opazovalca. Komisija te informacije takoj posreduje Sekretariatu NAFO.

3. Države članice s plovilom ali plovili, ki uporabljajo določbe tega oddelka, dovolijo plovilu, da izvaja ribolovne aktivnosti v območju upravljanja NAFO brez opazovalca največ 75 % časa, ko je plovilo med letom dejavno v območju upravljanja.

4. Države članice zagotovijo, da glede na vrsto ribolova, ki ga plovila, ki plujejo pod njihovo zastavo, opravljajo, obstaja ravnovesje med plovili z opazovalcem in tistimi brez njega.

Člen 35

Obveznost poveljnikov in opazovalcev

1. Poveljniki plovil in opazovalci, ki uporabljajo določbe tega oddelka, pošiljajo dnevna poročila po razdelkih.

2. Dnevna poročila se pošljejo Sekretariatu NAFO prek centra za spremljanje ribištva (FMC) države članice zastave najpozneje do 12.00 UTC. Obdobje poročanja je od 00.01 h do 24.00 h prejšnjega dne.

3. Ulov, vpisan v dnevno poročilo poveljnika, se mora ujemati z ulovom v ribolovnem ladijskem dnevniku.

4. Dnevna poročila po potrebi vsebujejo količine – po posameznih razdelkih – naslednjih kategorij:

(a) dnevni ulov po vrstah, obdržanih na krovu;

(b) zavržke;

(c) podmerne ribe.

5. Obrazca za poročilo o dnevnem ulovu (CAX) in poročilo opazovalca (OBR) sta v Prilogi XIV(a).

6. Opazovalci na krovu plovil, ki uporabljajo določbe tega oddelka, poleg svojih dolžnosti iz oddelka 2 poglavja III po elektronski poti prek FMC dnevno poročajo Sekretariatu NAFO (poročilo OBR) o svojih dolžnostih, opisanih v členu 26(1).

Člen 36

Tehnična okvara

Če elektronska sredstva za prenos dnevnih poročil FMC in od FMC ne delujejo, poveljnik in opazovalec še naprej vsakodnevno poročata z uporabo drugih sredstev in na krovu hranita dnevnik teh prenosov v pisni obliki, ki je na voljo inšpektorjem.

Člen 37

Kršitve

Če plovilo brez opazovalca stori kršitev, se uporabijo določbe oddelka 5 poglavja IV. Če se plovilo po tej kršitvi ne preusmeri, se nanj nemudoma vkrca opazovalec.

Člen 38

Poročilo o izvajanju

Države članice najpozneje do 15. februarja vsako leto predložijo Komisiji poročilo o izvajanju določb tega oddelka. To poročilo med drugim vsebuje informacije o vsesplošni skladnosti zadevnih plovil s primerjavo med plovili z opazovalci in plovili brez njih, možnih prihrankih stroškov za industrijo in organe držav članic, interakciji z drugimi načini nadzora, pa tudi o tehničnem delovanju in zanesljivosti operativnih sistemov.







POGLAVJE IV

INŠPEKCIJA IN NADZOR NA MORJU







ODDELEK 1

Splošne določbe

Člen 39

Splošna pravila za inšpekcijo in nadzor

1. Komisija in/ali države članice dodelijo inšpektorje za opravljanje nadzora in inšpekcije v območju upravljanja NAFO v skladu z ukrepi NAFO za ohranjanje in izvrševanje. Lahko imenujejo tudi pripravnike, ki spremljajo inšpektorje.

2. Države članice in Komisija zagotovijo, da inšpektorji svoje dolžnosti opravljajo v skladu s pravili, določenimi v programu NAFO. Inšpektorji so pod operativnim nadzorom svojih pristojnih organov in so njim odgovorni.

3. Vsaka država članica in Komisija zagotovita, da inšpektorji Skupnosti inšpekcijske preglede opravljajo nediskriminatorno in v skladu z ukrepi NAFO za ohranjanje in izvrševanje.

4. Število inšpekcijskih pregledov temelji na velikosti flote pogodbenice, ki je prisotna v območju upravljanja NAFO, ob upoštevanju dolžine časa, ko je v območju, ravni ulova in evidence o skladnosti.

5. Inšpektorji poleg svojih nalog v okviru ukrepov NAFO za ohranjanje in izvrševanje pregledujejo tudi, ali plovila Skupnosti v območju upravljanja NAFO ravnajo skladno z vsemi drugimi ukrepi Skupnosti za ohranjanje in nadzor, ki se uporabljajo za ta plovila.

6. Inšpektorji Skupnosti se lahko vkrcajo na katero koli plovilo države članice, ki opravlja ali bo opravljalo inšpekcijske preglede v območju upravljanja NAFO.

7. Inšpektorji, ki delujejo v območju upravljanja NAFO, redno usklajujejo svoje dejavnosti z drugimi inšpektorji NAFO, ki delujejo v območju upravljanja NAFO, da bi izmenjali informacije o opažanjih in vkrcavanju ter druge ustrezne informacije.

Člen 40

Inšpekcijska sredstva

Države članice ali Komisija zagotovijo, da imajo inšpektorji na voljo ustrezna sredstva za opravljanje nalog nadzora in inšpekcije. V ta namen programu NAFO dodelijo nadzorna plovila.

Člen 41

Načrtovanje programov

1. Agencija Skupnosti za nadzor ribištva usklajuje dejavnosti nadzora in inšpekcije za Skupnost. V dogovoru z zadevnimi državami članicami lahko v ta namen pripravi skupni operativni program nadzora in inšpekcije. Države članice, katerih plovila se ukvarjajo z ribolovom v območju upravljanja NAFO, sprejmejo potrebne ukrepe za lažje izvajanje teh programov, še zlasti v zvezi s potrebnimi človeškimi in materialnimi viri in obdobji ter conami, kjer se ti viri uporabljajo.

2. Agencija Skupnosti za nadzor ribištva in države članice pri pripravi skupnih operativnih programov nadzora in inšpekcije zagotovijo, da je vedno, ko v območju upravljanja NAFO ribolovne aktivnosti opravlja več kot 15 ribiških plovil Skupnosti, v območju prisotno nadzorno plovilo Skupnosti ali da je bil z drugo pogodbenico sklenjen sporazum, ki zagotavlja prisotnost nadzornega plovila.

3. Države članice do 15. oktobra vsako leto Agencijo Skupnosti za nadzor ribištva obvestijo o imenih inšpektorjev in nadzornih plovilih, ki jih nameravajo v naslednjem letu dodeliti v program NAFO. V tem uradnem obvestilu je navedeno ime, radijski klicni znak in komunikacijska zmogljivost dodeljenih nadzornih plovil. Agencija Skupnosti za nadzor ribištva na podlagi teh informacij in v sodelovanju z državami članicami pripravi načrt sodelovanja Skupnosti v programu NAFO v naslednjem koledarskem letu in ga pošlje Sekretariatu NAFO in državam članicam.

4. Države članice v elektronski obliki obvestijo Agencijo Skupnosti za nadzor ribištva o datumu in času začetka ter zaključka aktivnosti nadzornih plovil.







ODDELEK 2

Postopek nadzora

Člen 42

Postopek nadzora

1. Inšpektorji opravljajo nadzor na podlagi opažanj ribiških plovil iz plovila, dodeljenega v program NAFO. Ko inšpektor opazi plovilo pogodbenice NAFO in tako opažanje ni v skladu z informacijami, ki jih ima na voljo, svojo ugotovitev vpiše v poročilo o nadzoru in pri tem uporabi obrazec iz Priloge XI ter to poročilo predloži svojim organom. Poročilo vključuje fotografije plovila, na katerih je zabeležen položaj, datum in čas fotografiranja.

2. Države članice poročilo o nadzoru takoj elektronsko pošljejo državi zastave opaženega plovila ali organom, ki jih je navedena država določila in sporočila Sekretariatu NAFO, ter Sekretariatu NAFO in Komisiji. Izvirnik vsakega poročila o nadzoru na zahtevo pošljejo državi zastave zadevnega plovila.

3. Države članice po prejetju poročila o nadzoru, ki zadeva njihovo plovilo, sprejmejo takojšnje ukrepe ter opravijo vse potrebne nadaljnje preiskave, s katerimi lahko določijo ustrezne nadaljnje ukrepe.

4. Države članice do 15. februarja vsako leto Komisiji poročajo o ukrepih, sprejetih glede poročil o nadzoru, ki zadevajo njihova plovila v prejšnjem letu. Kadar nadaljnje ukrepanje povzroči nalaganje kazni, se te kazni natančno opišejo. Komisija te informacije predloži Sekretariatu NAFO do 1. marca vsako leto.







ODDELEK 3

Postopek inšpekcijskega pregleda

Člen 43

Splošne določbe

1. Nadzorna plovila pri opravljanju inšpekcij podnevi ob normalni vidljivosti izobesijo zastavico NAFO, s katero pokažejo, da inšpektorji opravljajo inšpekcijski pregled v skladu s programom NAFO. Zastavico izobesi tudi plovilo za vkrcanje, ki pa je lahko na polovici.

2. Inšpekcijski pregledi plovil, ki opravljajo raziskave, so omejeni na ugotavljanje, da plovilo ne opravlja komercialnega ribolova.

3. Inšpektorji ne posegajo v zmožnost poveljnikov, da komunicirajo z organi države zastave med vkrcavanjem in inšpekcijskim pregledom.

4. Nadzorna plovila manevrirajo na varni razdalji od ribiškega plovila v skladu s pravili dobre mornarske prakse.

5. Inšpektorji se izogibajo uporabi sile, razen kadar in kolikor je to potrebno za zagotovitev njihove varnosti. Inšpektorji pri opravljanju inšpekcijskih pregledov na krovu ribiških plovil ne nosijo orožja.

6. Inšpekcijski pregledi se opravljajo tako, da se plovilu, njegovim aktivnostim in ulovu povzroči kar najmanj motenj ali nevšečnosti.

Člen 44

Vkrcavanje

1. Inšpektorji in pripravniki imajo pri sebi dokument o istovetnosti, ki ga je izdal Sekretariat NAFO, in ga pokažejo pri vkrcanju na ribiško plovilo.

2. Inšpektorji se ne vkrcajo na plovilo brez predhodnega obvestila, ki se plovilu sporoči po radiu, ali ne da bi plovilo dobilo ustrezen signal v skladu z mednarodnim signalnim kodeksom, vključno s podatki o inšpekcijski skupini in patruljnem plovilu.

3. Inšpektorji ne smejo zahtevati, da se plovilo med vkrcavanjem ustavi ali da manevrira med ribolovom ali da preneha nastavljati ali vleči ribolovno orodje. Inšpektorji pa lahko zahtevajo prekinitev ali odlog nastavljanja orodja do njihovega vkrcanja, vendar ta odlog v nobenem primeru ne sme biti daljši od 30 minut po prejetju signala iz odstavka 2.

Člen 45

Dejavnosti na krovu

1. V skupini inšpektorjev sta največ dva inšpektorja. Kadar pogoji plovila omogočajo, lahko inšpektorje spremljajo pripravniki, ki se morajo identificirati pri poveljniku ribiškega plovila. Dejavnosti pripravnikov so omejene na opazovanje inšpekcijskega pregleda, ki ga opravljajo inšpektorji.

2. Inšpekcijski pregled ni daljši od treh ur ali od časa, ko se mreža in ulov izvlečeta in pregledata; upošteva se čas, ki je daljši. Kadar se odkrije kršitev, lahko inšpektorji na krovu ostanejo tako dolgo, da opravijo svoje dolžnosti iz člena 48 in 51. Inšpektorji zapustijo plovilo v eni uri po zaključku prvotnega pregleda oziroma po zaključku svojih dolžnosti na podlagi člena 48.

3. Upoštevati je treba varnostne ukrepe, da bi se izognili poškodovanju embalaže, ovojev, kartonov ali drugih zabojnikov in vsebine. Kartone in zabojnike je treba odpreti tako, da se čim bolj olajša ponovno zaprtje, pakiranje ali skladiščenje.

4. Inšpektorji pretvorijo vpise proizvodne teže v proizvodnem ladijskem dnevniku v živo maso ulova, kar omogoči preverjanje vpisov žive mase v ladijskem dnevniku. Inšpektorji se ravnajo po pretvorbenih faktorjih, ki jih uporablja poveljnik plovila.

5. Inšpektorji imajo pooblastilo za pregled vseh ustreznih območij, krovov in prostorov ribiškega plovila, predelanega in nepredelanega ulova, mrež in drugega orodja, opreme in ustreznih dokumentov, ki so potrebni za preverjanje skladnosti z ukrepi NAFO za ohranjanje in izvrševanje.

6. Inšpektorji lahko med opravljanjem inšpekcijskega pregleda prosijo poveljnika za kakršno koli pomoč, ki bi jo lahko potrebovali. Poveljnik lahko da pripombe glede poročila o inšpekcijskem pregledu, ki ga morajo inšpektorji ob zaključku inšpekcijskega pregleda podpisati. Poveljnik ribiškega plovila dobi izvod poročila o inšpekcijskem pregledu.

Člen 46

Priprava poročila o inšpekcijskem pregledu

1. Inšpektorji pripravijo poročilo o inšpekcijskem pregledu na obrazcu iz Priloge IX in ga pošljejo svojim organom.

2. Inšpektorji s pomočjo vpisov v ladijski dnevnik pripravijo povzetek za to ribolovno potovanje o ulovu plovila v območju upravljanja NAFO po vrstah in razdelkih in ta povzetek vpišejo pod točko 14 poročila o inšpekcijskem pregledu.

3. V primeru razlike med vpisanim ulovom in ocenami inšpektorja, lahko ta ponovno preveri izračune, postopke, ustrezno dokumentacijo in ulov na krovu plovila. Vse take razlike se navedejo v točki 18 poročila o inšpekcijskem pregledu.

Člen 47

Obveznosti poveljnikov ribiških plovil med inšpekcijskim pregledom

Poveljnik ribiškega plovila Skupnosti, na katerega se vkrcava ali ki se pregleduje:

(a) omogoči varno in učinkovito vkrcanje v skladu z dobro mornarsko prakso, ko dobi od plovila ali helikopterja, v katerem je inšpektor, ustrezen signal v mednarodnem kodeksu signalov;

▼M1

(b) zagotovi lestev za vkrcanje, ki je zgrajena in se uporablja v skladu z merili NAFO za ohranjanje in izvrševanje;

▼M1

(ba) če je na voljo mehansko dvigalo, se je treba prepričati, da je njegova pomožna oprema takšne vrste, ki jo je odobrila državna uprava. Biti mora oblikovano in zgrajeno tako, da se lahko inšpektor varno vkrca in izkrca ter da zagotavlja varen prehod z dvigala na palubo in obratno. Lestev za vkrcanje, ki je v skladu s točko (b), se hrani na palubi poleg dvigala in je na voljo za takojšnjo uporabo;

▼B

(c) sodeluje in pomaga pri inšpekcijskem pregledu ribiškega plovila, ki se opravlja v skladu s postopki iz te uredbe; zagotovi varnost inšpektorjev in ne ovira, strahuje ali se vmešava, ko inšpektorji opravljajo svoje dolžnosti;

(d) dovoli inšpektorjem komunicirati z organi države zastave in države, ki opravlja inšpekcijo;

(e) omogoči dostop do območij, krovov, prostorov plovila, predelanega ali nepredelanega ulova, mrež in drugega orodja, opreme, registracijskih dokumentov, načrtov ali opisov skladišč za ribe, proizvodnih ladijskih dnevnikov in natovornih načrtov in vseh drugih ustreznih dokumentov ter podpira inšpektorje, kolikor je to mogoče in razumno, pri ugotavljanju skladnosti natovarjanja z natovornimi načrti;

(f) omogoči varno izkrcanje inšpektorjev;

▼M2

(g) inšpektorju na njegovo zahtevo zagotovi koordinate začetne in končne točke vsake poskusne vleke, ki se opravi v skladu s členom 6(4).

▼B

Člen 48

Pošiljanje poročil o inšpekcijskem pregledu

1. Država članica, ki opravlja inšpekcijski pregled, pošlje Komisiji izvirnik poročila o inšpekcijskem pregledu NAFO, ki je pripravljeno v skladu s členom 45(1), in sicer v 20 dneh po vrnitvi nadzornega plovila v pristanišče. Komisija ga v 30 dneh po vrnitvi nadzornega plovila v pristanišče pošlje državi zastave pregledanega plovila in en izvod Sekretariatu NAFO.

2. V primeru kršitve ali razlike med vpisanim ulovom in ocenami inšpektorjev o ulovu na krovu se izvirnik poročila o inšpekcijskem pregledu z dokazili, vključno s posnetimi fotografijami, Komisiji pošlje čim prej po vrnitvi nadzornega plovila v pristanišče. Komisija pošlje to dokumentacijo državi zastave pregledanega plovila in en izvod Sekretariatu NAFO v 10 dneh po vrnitvi nadzornega plovila v pristanišče.

3. V primeru iz odstavka 2 inšpektor pripravi tudi izjavo, ki predstavlja predhodno obvestilo o domnevni kršitvi. V izjavi so navedene informacije, vpisane v točkah 16, 18 in 20 poročila o inšpekcijskem pregledu, ter je podrobno opisana podlaga za prijavo kršitve, prav tako pa so navedena ustrezna dokazila. Inšpektor Skupnosti pošlje izjavo državi zastave in Sekretariatu NAFO prek Komisije na delovni dan, ki sledi inšpekcijskemu pregledu.

4. Inšpektorji vsakih 10 dni Komisiji predložijo seznam pregledanih plovil. Komisija vsak mesec pripravi seznam pregledanih plovil, ki ga pošlje Sekretariatu NAFO.







ODDELEK 4

Kršitve

Člen 49

Postopki obravnavanja kršitev

1. Kadar inšpektor ugotovi kršitev ukrepov NAFO za ohranjanje in izvrševanje:

(a) zabeleži kršitev v poročilo o inšpekcijskem pregledu, vpis podpiše in pridobi sopodpis poveljnika;

(b) v ribolovni ladijski dnevnik ali drug ustrezen dokument vpiše zaznamek z navedbo datuma, lokacije in vrste kršitve, ki je bila ugotovljena, ter svoj zaznamek podpiše. Inšpektor lahko naredi kopijo katerega koli ustreznega vpisa v ribolovni ladijski dnevnik ali drug ustrezen dokument in zahteva, da poveljnik plovila na vsaki strani kopije pisno potrdi točnost prepisa;

(c) po potrebi dokumentira kršitev s fotografijami orodja in ulova. V takem primeru da inšpektor eno kopijo fotografije poveljniku, drugo kopijo pa priloži poročilu;

(d) nemudoma poskusi stopiti v stik z inšpektorjem ali imenovanimi organi države zastave pregledanega ribiškega plovila;

(e) takoj pošlje poročilo o inšpekcijskem pregledu in predhodno obvestilo o kršitvi iz člena 47(3) svojim organom.

2. Inšpektorji lahko zahtevajo, da poveljnik odstrani kateri koli del ribiškega orodja, ki po njihovem mnenju ni v skladu z ukrepi NAFO za ohranjanje in izvrševanje. Inšpektor varno pritrdi plombo NAFO v skladu s Prilogo X na kateri koli del ribiškega orodja, za katerega meni, da ni skladen, in to dejstvo zabeleži v svoje poročilo. Pečat ostane na orodju, dokler ga ne pregledajo pristojni organi pogodbenice plovila.

Člen 50

Nadaljnje ukrepanje v primeru kršitev

1. Pristojni organi države članice, obveščeni o kršitvi enega od svojih plovil, nemudoma in v celoti preverijo kršitev, da pridobijo potrebne dokaze; po potrebi vključuje to tudi fizični pregled zadevnega plovila.

2. Pristojni organi države članice v skladu z nacionalno zakonodajo nemudoma sprožijo sodne postopke ali sprejmejo upravne ukrepe proti državljanom, odgovornim za plovilo, ki pluje pod njeno zastavo, če niso bili upoštevani ukrepi, ki jih je sprejela NAFO.

3. Pristojni organi države članice zastave zagotovijo, da bo postopek, sprožen po odstavku 2, v skladu z ustreznimi določbami nacionalne zakonodaje, zmožen predvideti učinkovite ukrepe, ki so dovolj strogi, zagotavljajo skladnost, odgovornim za kršitev onemogočajo okoriščanje zaradi kršitve ter učinkovito odvračajo od prihodnjih kršitev.







ODDELEK 5

Resne kršitve

Člen 51

Seznam resnih kršitev

Kot resne kršitve se štejejo naslednje kršitve:

(a) ribolov v okviru kvote „drugi“ brez predhodnega obvestila izvršilnega sekretarja NAFO ali več kot sedem delovnih dni po tem, ko je izvršilni sekretar NAFO obvestil, da je treba prenehati z ribolovom v okviru kvote „drugi“ na ta stalež ali vrsto;

(b) usmerjeni ribolov staleža, za katerega velja moratorij ali za katerega je ribolov prepovedan;

(c) usmerjeni ribolov na staleže ali vrste po datumu, ko je država zastave pregledanega plovila sporočila izvršilnemu sekretarju NAFO, da bodo njena plovila prenehala z usmerjenim ribolovom na te staleže ali vrste;

(d) ribolov na zaprtem območju ali z orodjem, ki je prepovedano na določenem območju;

(e) kršitve velikosti mrežnega očesa;

(f) ribolov brez veljavnega dovoljenja, ki ga izda pogodbenica zastave;

(g) napačno evidentiranje ulova;

(h) oviranje satelitskega sistema za spremljanje plovil;

(i) kršitve sporočil o ulovu;

(j) preprečevanje inšpektorjem ali opazovalcem, da opravijo svoje dolžnosti.

Člen 52

Dejavnosti inšpektorjev

1. Kadar inšpektorji ugotovijo, da je plovilo storilo resno kršitev iz člena 51, o tem takoj obvestijo državo zastave, svoje organe, Komisijo in Sekretariat NAFO.

2. V primeru resne kršitve inšpektorji storijo vse potrebno, da zagotovijo zavarovanje in kontinuiteto dokazov, vključno, če je to primerno, z zapečatenjem podpalubja plovila za pregled v naslednjem pristanišču. Na inšpektorjevo zahtevo poveljnik preneha z vsemi ribolovnimi aktivnostmi, ki po mnenju inšpektorja predstavljajo resno kršitev.

3. Poveljnik ne sme nadaljevati z ribolovom, medtem ko je inšpektor na krovu, dokler se ta ne prepriča, da se resna kršitev ne bo ponovila bodisi zaradi ukrepanja poveljnika plovila bodisi razgovora z inšpektorjem ali pristojnim organom države zastave, kateri pripada pregledano plovilo.

4. Inšpektorji lahko ostanejo na krovu ribiškega plovila toliko časa, kot je potrebno, da dobijo ustrezne informacije o kršitvi. V tem času inšpektorji zaključijo pregled in nato zapustijo plovilo. Vendar pa lahko inšpektorji ostanejo na krovu plovila, če jim uspe stopiti v stik s pristojnimi organi pogodbenice, kateri pregledano plovilo pripada, in se ti organi s tem strinjajo. Če v razumnem roku ne morejo stopiti v stik s temi pristojnimi organi, pregledano plovilo zapustijo in čim prej stopijo v stik z njimi.

5. Država članica ali Komisija, ki opravlja inšpekcijski pregled, s privolitvijo države zastave odloči, ali inšpektor ostane na krovu med preusmeritvijo plovila v skladu s členom 54(1). Država članica in Komisija, ki opravljata inšpekcijski pregled, odločita tudi, ali naj bo inšpektor prisoten med temeljitim inšpekcijskim pregledom plovila v pristanišču v skladu s členom 53(3). Države članice Komisijo takoj obvestijo o odločitvah, ki so jih sprejele v skladu s tem odstavkom.

Člen 53

Inšpekcijski pregled, ki ga opravi inšpektor, ki ga pooblasti država članica zastave

1. Kadar država članica zastave od inšpektorja prejme informacije, da obstaja sum, da je ribiško plovilo, ki pluje pod njeno zastavo, storilo resno kršitev, ali kadar take informacije prejme Komisija, država članica zastave in Komisija o tem nemudoma obvestita ena drugo.

2. Ko državo članico zastave druga pogodbenica obvesti o resni kršitvi, ki jo je storilo plovilo Skupnosti, država članica zastave v sodelovanju s Komisijo zagotovi, da plovilo v 72 urah pregleda ustrezno pooblaščeni inšpektor.

3. Ustrezno pooblaščeni inšpektor se vkrca na zadevno plovilo in pregleda dokaze o domnevni kršitvi, rezultate tega pregleda pa nemudoma posreduje pristojnemu organu v državi članici zastave in Komisiji.

Člen 54

Preusmeritev

1. Po obvestilu o rezultatih in kadar je domnevna kršitev resne narave, država članica zastave pregledanega plovila, če tako zahteva položaj, v 24 urah sama zahteva ali pooblasti ustrezno pooblaščenega inšpektorja, da zahteva, da plovilo nadaljuje pot v določeno pristanišče. To pristanišče naj bo, če država članica zastave ni določila drugega pristanišča, St Johns ali Halifax, Kanada, St Pierre, Francija, ali njeno matično pristanišče.

2. Rok 24 ur iz odstavka 1 lahko Komisija na pisno prošnjo države članice zastave podaljša na največ 72 ur.

3. Kadar država članica zastave ne zahteva, da se plovilo preusmeri v pristanišče, o razlogih za svojo odločitev takoj obvesti Komisijo. Komisija o navedeni odločitvi in utemeljitvi pravočasno obvesti Sekretariat NAFO.

Člen 55

Inšpekcijski pregled v pristanišču po preusmeritvi

1. Po prihodu v določeno pristanišče se plovilo, za katero obstaja sum, da je storilo resno kršitev, temeljito pregleda pod vodstvom države članice zastave in v prisotnosti inšpektorja iz katere koli pogodbenice, ki želi sodelovati. Uporabi se poročilo o inšpekcijskem pregledu v pristanišču iz Priloge XII.

2. Država članica zastave Komisijo takoj obvesti o izidu temeljitega inšpekcijskega pregleda in ukrepih, ki jih je sprejela zaradi kršitve, vključno z ukrepi, sprejetimi zato, da se prepreči ponovitev kršitve.

Člen 56

Okrepljeno nadaljnje ukrepanje zvezi z nekaterimi resnimi kršitvami

1. Poleg določb tega oddelka, zlasti členov 54 in 55, država članica zastave sprejme ukrepe v okviru tega oddelka, če plovilo, ki pluje pod njeno zastavo, stori eno od naslednjih resnih kršitev:

(a) usmerjeni ribolov staleža, za katerega velja moratorij ali za katerega je ribolov prepovedan;

(b) napačno evidentiranje ulova. Za ukrep nadaljnjega ukrepanja po tem členu je razlika med inšpektorjevimi ocenami predelanega ulova na krovu, po vrstah ali v celoti, in številkami, vnesenimi v ribolovni dnevnik, 10 ton ali 20 %, pri čemer se upošteva večja vrednost, izračunano kot odstotek številk ribolovnega dnevnika. Za izračun ocene ulova na krovu se uporablja faktor skladiščenja, dogovorjen med inšpektorji pogodbenice, ki izvaja pregled, in pogodbenico, ki ji pripada pregledano plovilo;

(c) ponovitev enake resne kršitve iz člena 51, ki je bila potrjena v skladu s členom 52(4) v sto dnevnem obdobju ali med ribolovnim potovanjem, kar je krajše.

2. Država članica zastave zagotovi, da po inšpekcijskem pregledu iz odstavka 3 zadevno plovilo preneha z vsemi ribolovnimi aktivnostmi in da se sproži preiskava glede resne kršitve.

3. Če v območju upravljanja ni prisoten noben inšpektor ali druga oseba, imenovana s strani države članice zastave plovila za izvajanje preiskave, kot je določeno v odstavku 1, država članica zastave od plovila zahteva, da le-to nemudoma odpluje do pristanišča, kjer je takšno preiskavo mogoče sprožiti.

4. Ob zaključku preiskave zaradi resnih kršitev napačnega evidentiranja ulova iz odstavka 1(b) država članica zastave zagotovi, da se po njenem pooblastilu v pristanišču izvede fizični inšpekcijski pregled in štetje celotnega ulova na krovu. Takšen inšpekcijski pregled se lahko izvede ob prisotnosti inšpektorja iz katere koli pogodbenice, ki želi sodelovati, pod pogojem, da se s tem strinja država članica zastave.

5. Ko mora plovilo v skladu z odstavki 2, 3 in 4 odpluti v pristanišče, se lahko vkrca in na krovu plovila med plovbo do drugega pristanišča ostane inšpektor iz druge pogodbenice, pod pogojem, da pristojni organ države članice pregledanega plovila od inšpektorja ne zahteva, naj zapusti plovilo.

Člen 57

Izvršilni ukrepi

1. Vsaka država članica zastave sprejme izvršilne ukrepe v zvezi s plovilom, za katerega je bilo v skladu z njeno zakonodajo ugotovljeno, da je to ribiško plovilo pod njeno zastavo storilo resno kršitev iz člena 56.

2. Odvisno od teže prekrška in v skladu z ustreznimi določbami nacionalne zakonodaje lahko ukrepi iz odstavka 1 vključujejo:

(a) denarne kazni;

(b) zaseg nezakonitega ribiškega orodja in ulovov;

(c) sekvestracijo plovila;

(d) začasni ali trajni odvzem dovoljenja za ribolov;

(e) zmanjšanje ali odvzem ribolovne kvote.

3. Država članica zastave zadevnega plovila Komisijo nemudoma obvesti o ustreznih ukrepih, ki jih je sprejela v skladu s tem členom. Na podlagi tega obvestila Komisija o navedenih ukrepih obvesti Sekretariat NAFO.

Člen 58

Poročilo o resnih kršitvah

1. V primeru resne kršitve iz člena 56 zadevna država članica takoj, ko je to izvedljivo, v vsakem primeru pa v treh mesecih od obvestila o kršitvi, Komisiji predloži poročilo o poteku preiskave, vključno s podrobnostmi ukrepov, sprejetih ali predlaganih v zvezi z resno kršitvijo, ter poročilo o rezultatih preiskave, ko je le-ta zaključena.

2. Komisija pripravi poročilo Skupnosti na podlagi poročil držav članic. V štirih mesecih od obvestila o kršitvi Komisija Sekretariatu NAFO pošlje poročilo Skupnosti o poteku preiskave ter kakor hitro je to mogoče tudi poročilo o rezultatih preiskave, ko je le-ta zaključena.







ODDELEK 6

Poročila

Člen 59

Obravnavanje poročil o inšpekcijskih pregledih

1. Poročila o inšpekcijskem pregledu in nadzoru, ki jih sestavijo inšpektorji NAFO, so dopusten dokaz v sodnih in upravnih postopkih katere koli države članice. Za ugotovitev dejstev države članice ta poročila obravnavajo na isti osnovi kot poročila o inšpekcijskem pregledu in nadzoru svojih inšpektorjev.

2. Države članice medsebojno sodelujejo z namenom pospeševanja sodnih ali drugih postopkov, ki so posledica poročila, predloženega s strani inšpektorja po tem programu, ob upoštevanju pravil, ki urejajo dopustnost dokaza v domačih sodnih in drugih sistemih.

Člen 60

Poročila o kršitvah

1. Države članice predložijo Komisiji vsako leto do 25. januarja za obdobje od 1. julija do 31. decembra in do 25. avgusta za obdobje od 1. januarja do 30. junija poročilo, ki vsebuje naslednje informacije:

(a) rezultate ukrepov, sprejetih glede kršitev, ki so jih storila njihova plovila; kršitve so naštete po letih, dokler ni ukrep zaključen;

(b) vse znatne razlike med vpisi ulova v ladijskem dnevniku plovila in inšpektorjevimi ocenami ulova na krovu plovil. Razlika se šteje za znatno, kadar se inšpektorjeva ocena za 5 % ali več razlikuje od ulova, vpisanega v ladijskem dnevniku;

(c) podrobnosti o napredovanju postopkov, zlasti z navedbo ali zadeva poteka, ali je bila vložena pritožba ali pa je v preiskavi;

(d) podroben opis naloženih kazni, v katerih je naveden zlasti znesek globe, vrednost zaseženih rib in/ali orodja, pisna opozorila itd., in

(e) obrazložitev, če ukrepi niso bili sprejeti.

2. Komisija pripravi poročilo Skupnosti na podlagi poročil držav članic. Poročilo Skupnosti pošlje Sekretariatu NAFO do 1. februarja in 1. septembra vsako leto.

Člen 61

Poročanje o inšpekcijskih in nadzornih dejavnostih

1. Vsaka država članica sporoči Komisiji do 15. februarja vsako leto za prejšnje koledarsko leto:

(a) število inšpekcijskih pregledov, opravljenih v okviru programa NAFO, z natančno določitvijo števila inšpekcijskih pregledov na plovilih vsake pogodbenice in, v primeru kršitve, datum in lokacijo inšpekcijskega pregleda zadevnega plovila ter naravo domnevne kršitve;

(b) število ur letenja NAFO patrulje, število opažanj in število poročil o nadzoru, ki so bila pripravljena skupaj z nadaljnjim ukrepanjem v zvezi s temi poročili o nadzoru;

2. Komisija pripravi poročilo Skupnosti na podlagi poročil držav članic. Poročilo Skupnosti pošlje Sekretariatu NAFO do 1. marca vsako leto.

▼M2







POGLAVJE V

POMORSKA INŠPEKCIJA RIBIŠKIH PLOVIL, KI PLUJEJO POD ZASTAVO DRUGE POGODBENICE

Člen 62

Področje uporabe

1. To poglavje se uporablja za iztovarjanje ali pretovarjanje v pristaniščih držav članic za ribiška plovila, ki plujejo pod zastavo druge pogodbenice NAFO, za ribe, ulovljene v urejevalnem območju NAFO, ali ribiške proizvode, ki se proizvajajo iz takšnih rib, in ki predhodno niso bili pretovorjeni ali iztovorjeni v pristanišču.

2. To poglavje se uporablja brez poseganja v uredbi (EGS) št. 2847/93 in (ES) št. 1005/2008.

Člen 63

Določena pristanišča

Države članice določijo pristanišča, v katera se lahko ribiškim plovilom dovoli dostop zaradi iztovarjanja ali pretovarjanja. Države članice o svojih določenih pristaniščih obvestijo Komisijo, ki seznam teh pristanišč pošlje Sekretariatu NAFO. O vseh nadaljnjih spremembah seznama je treba Sekretariat NAFO obvestiti najpozneje v petnajstih dneh pred začetkom veljavnosti spremembe.

Člen 63a

Pristojni organ

1. Države članice imenujejo pristojni organ, ki je kontaktna točka za prejemanje obvestil v skladu s členom 63b, ter za prejemanje potrdil in izdajanje dovoljenj v skladu s členom 63c.

2. Države članice Komisiji sporočijo ime in kontaktne podatke pristojnega organa. Komisija te informacije pošlje Sekretariatu NAFO.

Člen 63b

Predhodno obvestilo o prihodu v pristanišče

1. Z odstopanjem od člena 28e(1) Uredbe (EGS) št. 2847/93, poveljnik ribiškega plovila iz člena 62(1) te uredbe, ali njegov namestnik, ki se nameravajo zasidrati v pristanišču zaradi iztovarjanja in pretovarjanja, o tem uradno obvestijo vsaj tri delovne dni pred pričakovanim prihodom pristojni organ države članice pristanišča iz člena 63a te uredbe.

2. Vendar lahko država članica določi drug rok za predhodno obvestilo, pri čemer med drugim upošteva razdaljo med ribolovnimi območji in svojimi pristanišči. Države članice Komisiji ali organu, ki ga Komisija imenuje, sporoči zadevni rok za predhodno obvestilo. Komisija te informacije pošlje Sekretariatu NAFO.

3. Predhodnemu obvestilu se priložijo naslednji obrazci s pravilno izpolnjenim Delom A:

(a) obrazec PSC 1 iz Priloge XV(A), kadar plovilo namerava iztovoriti ali pretovoriti lastni ulov;

(b) obrazec PSC 2 iz Priloge XV(B), kadar plovilo namerava iztovoriti ali pretovoriti ulov, ki ga prejme pri pretovarjanju. Uporabi se ločeni obrazec za vsako plovilo dajalca;

(c) obrazca PSC 1 in PSC 2, kadar plovilo namerava iztovoriti ali pretovoriti tako svoj lastni ulov kot tudi ulov, ki ga prejme pri pretovarjanju.

4. Poveljniki ali njihovi zastopniki lahko prekličejo predhodno obvestilo tako, da obvestijo pristojne organe pristanišča, ki ga želijo uporabiti v 24-ih urah pred sporočenim predvidenim časom prihoda v pristanišče. Vendar lahko država članica pristanišča določi drug rok za predhodno obvestilo. Obvestilu se priloži kopija izvirnika PSC 1 ali PSC 2, pri čemer je treba čez obrazec napisati besedo „preklicano“.

5. Pristojni organ države članice pristanišča nemudoma pošlje kopijo obrazca predhodnega obvestila iz odstavkov 3 in 4 državi zastave pogodbenice ribiškega plovila, ki namerava iztovarjati/pretovarjati ter, če je plovilo udeleženo pri pretovarjanju, državi članici zastave plovil dajalca.

6. Kopijo obrazca pošlje tudi Komisiji ali organu, ki ga Komisija imenuje, ki ga takoj pošlje Sekretariatu NAFO.

Člen 63c

Dovoljenje za iztovarjanje ali pretovarjanje

1. Dejavnosti iztovarjanja ali pretovarjanja se lahko začnejo šele po tem, ko pristojni organ države članice pristanišča izda dovoljenje. Takšno dovoljenje se izda šele, ko država zastave vrne kopijo obrazca PSC 1 in/ali obrazca PSC 2, ki se pošlje skladno s členom 63b(5) s pravilno izpolnjenim delom B, ki potrjuje, da:

(a) je ribiško plovilo, ki je navedlo, da je ulovilo ribe, imelo za prijavljene vrste zadostno kvoto;

(b) so bile količine rib na krovu pravilno sporočene glede na vrste in upoštevane pri izračunu ulova ali omejitev napora, ki se uporabljajo;

(c) je ribiško plovilo, ki je navedlo, da je ulovilo ribe, imelo dovoljenje za ribolov na prijavljenih območjih in

(d) je bila prisotnost ribiškega plovila v prijavljenem območju ribolova preverjena v skladu s podatki VMS.

2. Z odstopanjem od odstavka 1 lahko pristojni organ države članice pristanišča dovoli celotno ali delno iztovarjanje brez potrdila iz odstavka 1. V tem primeru se zadevne ribe obdržijo v skladišču pod nadzorom pristojnega organa. Ribe se sprostijo v prodajo, prevzem ali prevoz šele po prejemu in preverjanju potrdila iz odstavka 1. Če potrdilo ni prejeto v 14 dneh po iztovarjanju, lahko pristojni organ države članice pristanišča ribe zaseže in jih proda v skladu z nacionalnimi predpisi.

3. Država članica pristanišča potem, ko pravilno izpolni del C, z vrnitvijo obrazca PSC 1 in/ali obrazca PSC 2 poveljnika takoj obvesti o svoji odločitvi, ali dovoli iztovarjanje ali pretovarjanje. Kopija se takoj pošlje tudi Komisiji ali organu, ki ga Komisija imenuje, ki te informacije pošlje Sekretariatu NAFO.

Člen 63d

Inšpekcijski pregledi

1. Če načrt za obnovo ne zahteva drugače, država članica pristanišča v vsakem letu poročanja izvede inšpekcijske preglede vsaj 15 % vseh iztovarjanj in pretovarjanj.

2. Inšpekcijske preglede opravijo odobreni nacionalni inšpektorji, ki pred inšpekcijskim pregledom poveljniku pokažejo svoja pooblastila.

3. Država članica pristanišča lahko inšpektorje drugih pogodbenic povabi k spremljanju svojih inšpektorjev in opazovanju inšpekcijskega pregleda dejavnosti iztovarjanja ali pretovarjanja v smislu tega poglavja.

4. Inšpekcijski pregled zajema spremljanje celotnega iztovarjanja ali pretovarjanja v navedenem pristanišču, nacionalni inšpektorji pa opravijo najmanj naslednje:

(a) navzkrižno preverijo količine vsake iztovorjene ali pretovorjene vrste rib: (i) količine rib po vrstah, zabeleženih v ladijskem dnevniku; (ii) ulov in poročila o ribolovnih dejavnosti ter (iii) vse informacije o ulovu iz predhodnega obvestila (PSC 1 ali PSC 2);

(b) preverijo in zabeležijo količine po vrstah ulova, ki ostane na krovu ob končanem iztovarjanju ali pretovarjanju;

(c) preverijo vse informacije inšpektorskih pregledov, opravljenih na morju;

(d) preverijo vse mreže na krovu in zabeležijo meritve velikosti mrežnega očesa;

(e) preverijo velikost rib zaradi skladnosti z zahtevami za najmanjšo velikost.

5. Nacionalni inšpektorji si po najboljših močeh prizadevajo preprečiti neupravičeno zadrževanje ribiškega plovila in zagotoviti, da je ribiško plovilo izpostavljeno najmanjšim možnim motnjam in težavam, ter se izogniti poslabšanju kakovosti rib.

6. Poveljnik ribiškega plovila:

(a) sodeluje in pomaga pri inšpekcijskem pregledu plovila, ki se opravlja v skladu s temi postopki, ter inšpektorjev države pristanišča ne ovira, ustrahuje ali moti pri opravljanju njihovih dolžnosti;

(b) zagotovi dostop do vseh površin, palube, prostorov, ulova, mrež ali drugega orodja ali opreme, ter zagotovi vse ustrezne informacije, ki jih zahtevajo inšpektorji države pristanišča, vključno s kopijami vseh ustreznih dokumentov.

Člen 63e

Resne kršitve

1. Kot hujše kršitve se štejejo naslednje kršitve:

(a) preprečevanje inšpektorjem, da opravijo svoje dolžnosti;

(b) iztovarjanje ali pretovarjanje v pristanišču, ki ni določeno;

(c) neizpolnjevanje določb glede predhodnega obvestila o prihodu;

(d) iztovarjanje ali pretovarjanje brez odobritve države članice pristanišča.

2. Vsaka država članica pristanišča sprejme izvršilne ukrepe za ribiško plovilo, za katerega je bilo v skladu z njeno zakonodajo ugotovljeno, da je storilo resno kršitev iz odstavka 1. Odvisno od resnosti kršitve in v skladu z ustreznimi določbami nacionalne zakonodaje lahko ukrepi vključujejo zlasti:

(a) denarne kazni;

(b) zaseg nezakonitega ribiškega orodja in ulovov;

(c) sekvestracijo plovila.

Člen 63f

Poročila o inšpekcijskih pregledih

1. Vsak inšpekcijski pregled je dokumentiran tako, da se izpolni poročilo o inšpekcijskem pregledu v pristanišču, kot je določeno v Prilogi XII.

2. Poveljnik lahko da pripombe glede poročila o inšpekcijskem pregledu, ki ga inšpektor in poveljnik podpišeta na koncu inšpekcijskega pregleda. En izvod inšpekcijskega poročila se izroči poveljniku ribiškega plovila.

3. Izvod vsakega inšpekcijskega poročila se takoj pošlje državi zastave pregledanega ribiškega plovila in državi članici plovila dajalca, če je plovilo vključeno v postopke pretovarjanja. Kopija se takoj pošlje tudi Komisiji ali organu, ki ga Komisija imenuje, ki te informacije pošlje Sekretariatu NAFO. Izvirnik ali overjena kopija vsakega poročila o pregledu se na zahtevo pošlje državi članici zastave pregledanega ribiškega plovila.;

▼B







POGLAVJE VI

DEJAVNOSTI NEPOGODBENIC

Člen 64

Dejavnosti IUU, ki jih opravljajo plovila nepogodbenic

1. Za plovilo nepogodbenice, ki se ukvarja z ribolovom v območju upravljanja NAFO, se predvideva, da je izvajalo dejavnosti IUU, ki spodkopavajo učinkovitost ukrepov NAFO za ohranjanje in izvrševanje.

2. V primeru dejavnosti pretovarjanja, v katero je vključeno opaženo identificirano plovilo nepogodbenice, znotraj ali zunaj območja upravljanja NAFO, predpostavka spodkopavanja ukrepov NAFO za ohranjanje in izvrševanje velja za vsako plovilo nepogodbenice, ki je z navedenim plovilom opravljalo te dejavnosti.

Člen 65

Informacije o plovilih nepogodbenic

1. Če država članica ali inšpektor Komisije opazi ali na drug način identificira plovilo nepogodbenice, poskusi plovilo obvestiti, da se predpostavlja, da spodkopava ukrepe NAFO za ohranjanje in izvrševanje in da bodo te informacije poslane pogodbenicam NAFO, drugim regionalnim ribiškim organizacijam in državi zastave plovila.

2. Države članice nemudoma pošljejo Komisiji vse informacije o opažanjih, zavrnitvi vstopa v pristanišče, iztovarjanjih ali pretovarjanjih in rezultatih vseh inšpekcijskih pregledov, izvedenih na morju ali v njihovih pristaniščih, pa tudi o naknadnih ukrepih, ki so jih sprejele glede zadevnega plovila. Komisija te informacije nemudoma pošlje Sekretariatu NAFO.

3. Informacije iz odstavka 2 vključujejo ime plovila nepogodbenice in njegove države zastave, datum in pristanišče inšpekcijskega pregleda, razloge za naknadno prepoved iztovarjanja in/ali pretovarjanja ali, kjer takšna prepoved ni bila izrečena, dokaz, predložen v skladu s členom 67(3).

4. Države članice lahko Komisiji kadar koli predložijo vse dodatne informacije za takojšnji prenos Sekretariatu NAFO, ki bi bile lahko pomembne za identifikacijo plovil nepogodbenic, ki v območju upravljanja NAFO morebiti izvajajo ribolovne aktivnosti IUU.

5. Komisija države članice vsako leto obvesti o plovilih nepogodbenic, ki so navedena na seznamu plovil IUU, ki ga je sprejela NAFO.

Člen 66

Prepoved pretovarjanja in skupnih ribolovnih aktivnosti

Plovila Skupnosti ne smejo opravljati pretovarjanja rib s plovil ali na plovila nepogodbenic iz člena 63 niti s takimi plovili izvajati skupne ribolovne aktivnosti.

Člen 67

Inšpekcijski pregled na morju

Če je primerno, inšpektorji zahtevajo dovoljenje za vkrcanje na plovilo nepogodbenice, ki je bilo opaženo ali z drugimi sredstvi identificirano, da izvajajo ribolovne aktivnosti v območju upravljanja NAFO. Plovila, ki privolijo v vkrcanje, se pregleda v skladu z določbami poglavja IV.

▼M2

Člen 68

Prihod v pristanišče

1. Brez poseganja v uredbe (EGS) št. 2847/93, (ES) št. 1093/94 in (ES) št. 1005/2008 države članice zagotovijo, da poveljniki ribiških plovil ne-pogodbenice lahko priplujejo le v pristanišče, določeno v skladu s členom 63. Poveljnik, ki namerava pripluti v določeno pristanišče, obvesti pristojni organ države članice pristanišča v skladu z določbami člena 63b. Država članica pristanišča te informacije takoj pošlje državi zastave plovila in Komisiji ali organu, ki ga Komisija imenuje, ki informacije takoj pošlje Sekretariatu NAFO.

2. Določbe členov 63b in 63c se uporabljajo smiselno. Država članica pristanišča prepove prihod v svoja pristanišča plovilom, ki niso oddala zahtevanega predhodnega obvestila iz odstavka 1, in za katera država zastave ni zagotovila potrdila iz člena 63c(1).

3. Država članica, ki zavrne iztovarjanje ali pretovarjanje, o svoji odločitvi obvesti poveljnika zadevnega plovila.;

▼M2

Člen 68a

Inšpekcijski nadzor v pristanišču

1. Države članice zagotovijo, da njihovi pristojni organi pregledajo vsa plovila nepogodbenic, ki priplujejo v eno od njihovih pristanišč. Plovilo ne sme iztovoriti ali pretovoriti rib, dokler ni opravljen inšpekcijski pregled. Taki inšpekcijski pregledi vključujejo pregled dokumentov plovila, ladijskih dnevnikov, ribolovnega orodja, ulova na krovu in vsega drugega, kar je povezano z dejavnostmi plovila v urejevalnem območju NAFO.

2. Če po koncu inšpekcijskega pregleda pristojni organi ugotovijo, da ima plovilo nepogodbenice na krovu kateri koli stalež ali katero koli skupino staležev, ki jih ureja NAFO ali so navedeni v Prilogi II k tej uredbi, zadevna država članica prepove iztovarjanje in/ali pretovarjanje ulova iz navedenega plovila.

3. Vendar takšna prepoved ne velja, če poveljnik pregledanega plovila ali njegov namestnik pristojnim organom zadevne države članice zadovoljivo dokaže, da:

(a) so bile vrste na krovu ujete zunaj urejevalnega območja NAFO ali

(b) so bile vrste na krovu in naštete v Prilogi II ujete v skladu z ukrepi NAFO za ohranjanje in izvrševanje.

4. Država članica, ki zavrne iztovarjanje ali pretovarjanje, o svoji odločitvi obvesti poveljnika zadevnega plovila.

5. Vsak pregled je dokumentiran tako, da se izpolni vsaj poročilo o pregledu iz Priloge XII.

6. Podatki o rezultatih vseh inšpekcijskih pregledov plovil ne-pogodbenic, ki so opravljeni v pristaniščih držav članic, in poznejših ukrepih se takoj pošljejo državi zastave plovila in Komisiji ali organu, ki ga Komisija imenuje, ki te podatke takoj pošlje Sekretariatu NAFO.;

▼B

Člen 69

Ukrepi v zvezi s plovili IUU

1. Za plovila, ki jih je Organizacija za ribištvo severozahodnega Atlantika (NAFO) uvrstila na seznam plovil, ki se ukvarjajo z nedovoljenim, neprijavljenim in nereguliranim ribolovom (plovila IUU) v Prilogi XIII, se uporabljajo naslednji ukrepi:

(a) ribiška plovila, spremljevalna plovila, plovila za oskrbovanje z gorivom, matične ladje in tovorna plovila, ki plujejo pod zastavo države članice, ne smejo na noben način pomagati plovilom IUU ali s plovili s seznama plovil IUU sodelovati pri predelavi rib, kakršnih koli pretovarjanjih ali skupnemu ribolovu;

(b) plovilom IUU v pristaniščih ni dovoljeno obnoviti zalog, natočiti goriva ali koristiti drugih storitev;

(c) plovilom IUU je prepovedan vstop v pristanišča Skupnosti, razen v primeru višje sile;

(d) plovila IUU ne smejo menjati posadke, razen če je to potrebno zaradi višje sile;

(e) plovilom IUU ni dovoljen ribolov v vodah Skupnosti in se jih ne sme zakupiti;

(f) države članice plovilom IUU ne odobrijo, da plujejo pod njihovo zastavo, ter uvoznike, prevoznike in druge vključene sektorje spodbujajo, da se vzdržijo pogajanj in pretovarjanja rib, ki so jih ujela takšna plovila;

(g) prepovedan je uvoz rib, ki prihajajo s plovil IUU.

2. Zaradi uskladitve s seznamom NAFO Komisija spremeni seznam plovil IUU takoj, ko NAFO sprejme nov seznam.







POGLAVJE VII

KONČNE DOLOČBE

Člen 70

Postopek za spremembe

Svet lahko s kvalificirano večino na predlog Komisije spremeni določbe te uredbe, zato da se v pravo Skupnosti prenesejo ukrepi NAFO za ohranjanje in izvrševanje, ki postanejo obvezni za Skupnost.

Člen 71

Razveljavitev

Uredbe (ES) št. 1262/2000, (ES) št. 3069/95, (ES) št. 3680/93, (EGS) št. 189/92, (EGS) št. 1956/88 in (EGS) št. 2868/88 se razveljavijo.

Člen 72

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.









PRILOGA I

SEZNAM VRST







Slovensko ime Znanstveno ime Tri-črkovna koda Pridnene ribe Trska Gadus morhua COD Vahnja Melanogrammus aeglefinus HAD Rdeči okuni Sebastes sp. RED Veliki rdeči okun Sebastes marinus REG Kljunati okun Sebastes mentella REB Akadijski rdeči okun Sebastes fasciatus REN Srebrni oslič Merluccius bilinearis HKS Rdeča repata tabinja (1) Urophycis chuss HKR Saj Pollachius virens POK Ameriška morska plošča Hippoglossoides platessoides PLA Sivi jezik Glyptocephalus cynoglossus WIT Rumenorepa limanda Limanda ferruginea YEL Grenlandska morska plošča Reinhardtius hippoglossoides GHL Navadni jezik Hippoglossus hippoglossus HAL Zimska morska plošča Pseudopleuronectes americanus FLW Poletna velikozoba plošča Paralichthys dentatus FLS Steklasti romb Scophthalmus aquosus FLD Bokoplute (NS) Pleuronectiformes FLX Ameriška morska spaka Lophius americanus ANG Atlantski krulci Prionotus sp. SRA Atlantska mala trska Microgadus tomcod TOM Sinja antimora Antimora rostrata ANT Sinji mol Micromesistius poutassou WHB Modra ustnača Tautogolabrus adspersus CUN Morski menek Brosme brosme USK Grenlandska trska Gadus ogac GRC Modri leng Molva dypterygia BLI Leng Molva molva LIN Bradavičarica Cyclopterus lumpus LUM Severna kraljevska grba Menticirrhus saxatilis KGF Severna napihovalka Sphaeroides maculatus PUF Ogorčice iz rodu Lycodes Lycodes sp. ELZ Ameriška ogorčica Macrozoarces americanus OPT Polarna trska Boreogadus saida POC Okroglonosi repak Coryphaenoides rupestris RNG Čebulastooki repak Macrourus berglax RHG Prava peščenka Ammodytes sp. SAN Kaplji Myoxocephalus sp. SCU Zlati špar Stenotomus chrysops SCP Tautoga Tautoga onitis TAU Velika graditeljica Lopholatilus chamaeleonticeps TIL Bela repata tabinja (1) Urophycis tenuis HKW Ostrigarji Anarhichas sp. CAT Ostrigar Anarhichas lupus CAA Pegasti ostrigar Anarhichas minor CAS Pridnene ribe GRO Pelagične ribe Atlantski sled Clupea harengus HER Skuša Scomber scombrus MAC Atlantska figa Peprilus triacanthus BUT Atlantski menhaden Brevoortia tyrannus MHA Paščuka Scomberesox saurus SAU Zalivski sardon Anchoa mitchilli ANB Skakavka Pomatomus saltatrix BLU Konjski trnobok Caranx hippos CVJ Fregatni trupec Auxis thazard FRI Kraljevska skuša Scomberomorus cavalla KGM Lisasta kraljevska skuša Scomberomorus maculatus SSM Pacifiška pahljačasta mečarica Istiophorus platypterus SAI Bela jadrovnica Tetrapturus albidus WHM Sinja jadrovnica Makaira nigricans BUM Mečarica Xiphias gladius SWO Beli tun Thunnus alalunga ALB Palamida Sarda sarda BON Pegasti tun Euthynnus alletteratus LTA Veleoki tun Thunnus obesus BET Tun Thunnus thynnus BFT Črtasti tun Katsuwonus pelamis SKJ Rumenoplavuti tun Thunnus albacares YFT Skuše Scombridae TUN Pelagične ribe PEL Nevretenčarji Dolgoplavuti ligenj Loligo pealei SQL Severni kratkoplavuti ligenj Illex illecebrosus SQI Lignji Loliginidae, Ommastrephidae SQU Atlantska nožničarka Ensis directus CLR Trda ladinka Mercenaria mercenaria CLH Islandska školjka Arctica islandica CLQ Peščena zijavka Mya arenaria CLS Čvrsta koritnica Spisula solidissima CLB Stimpsonova koritnica Spisula polynyma CLT Školjke Prionodesmacea, Teleodesmacea CLX Zalivska pokrovača Argopecten irradians SCB Ameriška pokrovača Argopecten gibbus SCC Islandska pokrovača Chlamys islandica ISC Magelanova pokrovača Placopecten magellanicus SCA Pokrovače Pectinidae SCX Ameriška koritasta ostriga Crassostrea virginica OYA Užitna klapavica Mytilus edulis MUS Polži (NS) Busycon sp. WHX Breženke Littorina sp. PER Morski mehkužci Mollusca MOL Atlantska velika rakovica Cancer irroratus CRK Sinja plavajoča rakovica Callinectes sapidus CRB Obrežna rakovica Carcinus maenas CRG Severna velika rakovica Cancer borealis CRJ Snežni morski pajek Chionoecetes opilio CRQ Petzoba rdeča rakovica Geryon quinquedens CRR Skalna kraljevska rakovica Lithodes maia KCT Raki košarji Reptantia CRA Ameriški jastog Homarus americanus LBA Severna kozica Pandalus borealis PRA Ezopova kozica Pandalus montagui AES Bela kozica Penaeus sp. PEN Hladnovodne kozice Pandalus sp. PAN Morski raki Crustacea CRU Morski ježki rodu Strongylocentrorus Strongylocentrotus sp. URC Mnogoščetinci Polychaeta WOR Ostvar Limulus polyphemus HSC Vodni nevretenčarji Invertebrata INV Druge ribe Velikooka čepa Alosa pseudoharengus ALE Gofi Seriola sp. AMX Ameriški ugor Conger oceanicus COA Ameriška jegulja Anguilla rostrata ELA Glenavica Myxine glutinosa MYG Ameriška čepa Alosa sapidissima SHA Srebrenke Argentina sp. ARG Kalifornijska grba Micropogonias undulatus CKA Atlantska iglica Strongylura marina NFA Atlantski losos Salmo salar SAL Atlantski gavun Menidia menidia SSA Atlantski nitasti sled Opisthonema oglinum THA Bairdijeva gladkoglavka Alepocephalus bairdii ALC Bobnarka Pogonias cromis BDM Črni zobčasti ostriž Centropristis striata BSB Modrohrbta čepa Alosa aestivalis BBH Kapelan Mallotus villosus CAP Zlatovčice Salvelinus sp. CHR Kobija Rachycentron canadum CBA Floridska pegasta lica Trachinotus carolinus POM Zahodnoatlantska čepa Dorosoma cepedianum SHG Prašičevke Pomadasyidae GRX Hikorijeva čepa Alosa mediocris SHH Notoskopelus Notoscopelus sp. LAX Ciplji Mugilidae MUL Severnoatlantska figa Peprilus alepidotus (= paru) HVF Ameriška prašičevka Orthopristis chrysoptera PIG Atlantski mavrični snetec Osmerus mordax SMR Rdeča grba Sciaenops ocellatus RDM Pagar Pagrus pagrus RPG Hrapavi šur Trachurus lathami RSC Peščeni zobčasti ostriž Diplectrum formosum PES Ovčjeglavi šarg Archosargus probatocephalus SPH Zebrasta grba Leiostomus xanthurus SPT Pikasta grba Cynoscion nebulosus SWF Siva grba Cynoscion regalis STG Črtasti brancin Morone saxatilis STB Jesetri Acipenseridae STU Atlantski tarpon Tarpon (= megalops) atlanticus TAR Postrvi Salmo sp. TRO Ameriški brancin Morone americana PEW Sluzoglavke Beryx sp. ALF Trnež Squalus acantias DGS Trneži Squalidae DGX Morski pes vrste Odontaspis taurus Odontaspis taurus CCT Atlantski morski pes Lamna nasus POR Atlantski mako Isurus oxyrinchus SMA Mračni morski pes Carcharhinus obscurus DUS Sinji morski pes Prionace glauca BSH Veliki morski psi Squaliformes SHX Atlantski šilonosi morski pes Rhizoprionodon terraenova RHT Črna morska mačka Centroscyllium fabricii CFB Grenlandski morski pes Sonmnousus microcephalus GSK Pes orjak Cetorhinus maximus BSK Raže Raja sp. SKA Ježasti skat Leucoraja erinacea RJD Arktični skat Amblyraja hyperborea RJG Gladka raža Dipturus laevis RJL Očesasti skat Leucoraja ocellata RJT Žarkasta raža Amblyraja radiata RJR Gladki skat Malcoraja senta RJS Šilonosa raža Bathyraja spinicauda RJO Ribe kostnice FIN (1) V skladu s priporočilom, ki ga je sprejel STACRES na letnem zasedanju 1970 (Rdeča knjiga ICNAF 1970, del I, str. 67), se osliči iz rodu Urophycis za statistično poročanje označijo kot: (a) oslič iz podobmočij 1, 2, in 3 in razdelkov 4R, S, T in V se označi kot bela repata tabinja, Urophycis tenuis; (b) oslič, ujet s parangalom ali kateri koli oslič, večji od 55 cm standardne dolžine, ne glede na to, kako je ujet, iz razdelkov 4W in X, podobmočja 5 in statističnega območja 6, se označi kot bela repata tabinja, Urophycis tenuis; (c) razen, kakor navedeno pod (b), se drugi osliči iz rodu Urophycis, ujeti v razdelkih 4W in X, podobmočju 5 in statističnem območju 6 označijo kot rdeča repata tabinja, Urophycis chuss.

▼M1









PRILOGA II

Seznam, ki sledi, je seznam staležev, ki se morajo sporočati v skladu s členom 22.







ANG/N3NO Lophius americanus Ameriška morska spaka CAA/N3LMN Anarhichas lupus Ostrigar CAP/N3LM Mallotus villosus Kapelan CAT/N3LMN Anarhichas spp. Ostrigarji d. n. HAD/N3LNO Melanogrammus aeglefinus Vahnja HAL/N23KL Hippoglossus hippoglossus Navadni jezik HAL/N3M Hippoglossus hippoglossus Navadni jezik HAL/N3NO Hippoglossus hippoglossus Navadni jezik HER/N3L Clupea harengus Atlantski sled HKR/N2J3KL Urophycis chuss Rdeča repata tabinja HKR/N3MNO Urophycis chuss Rdeča repata tabinja HKS/N3LMNO Merlucius bilinearis Srebrni oslič RNG/N23 Coryphaenoides rupestris Okroglonosi repak HKW/N2J3KL Urophycis tenuis Bela repata tabinja POK/N3O Pollachius virens Saj PRA/N3M Pandalus borealis Severna kozica RHG/N23 Macrourus berglax Čebulastooki repak SKA/N2J3K Raja spp. Raže SKA/N3M Raja spp. Raže SQI/N56 Illex illecebrosus Severni kratkoplavuti ligenj VFF/N3LMN — Nerazvrščene, nedoločene ribe WIT/N3M Glyptocephalus cynoglossus Sivi jezik YEL/N3M Limanda ferruginea Rumenorepa limanda

▼B









PRILOGA III

MINIMALNA VELIKOST RIB ( 15 )







Vrsta Ribe brez škrg in drobovja, s kožo ali brez; sveže ali ohlajene, zamrznjene ali soljene. Cele Brez glave Brez glave in repa Brez glave in prerezane Trska 41 cm 27 cm 22 cm 27/25 cm () Grenlandska morska plošča 30 cm NI PODATKOV NI